Murray ovládol Turnaj majstrov a zostáva svetovou jednotkou

Andy Murray zdolal Novaka Djokoviča 2:0 na sety.

Andy Murray (1-V. Brit.) - Novak Djokovič (2-Srb.) 6:3, 6:4 LONDÝN. Britský tenista Andy Murray triumfoval v nedeľňajšom finále dvojhry na turnaji majstrov v Londýne nad Srbom Novakom Djokovičom za 103 minút 6:3, 6:4 a tento rok ukončí na poste svetovej jednotky. Po ôsmy raz od zavedenia skupinového formátu sa obaja finalisti prepracovali do záverečného merania síl bez prehry. Ich cesta však bola neporovnateľná. Zatiaľ čo druhý nasadený hráč bol v sobotu s Keiom Nišikorim na dvorci len 66 minút, Murray mal za sebou vyčerpávajúce semifinále s Milošom Raoničom trvajúce 3:38 hodiny, ktoré sa stalo najdlhším zápasom histórie turnaja majstrov. Okrem toho už v skupine absolvoval viac než trojhodinový duel proti Nišikorimu. Murray sa udržal na čele singlového rebríčka ATP, kde po parížskom podujatí Masters vystriedal práve Djokoviča. Prezimuje na ňom premiérovo v kariére, takisto prvýkrát sa stal víťazom koncoročného výberového šampionátu, na prvenstvo premenil hneď úvodnú finálovú účasť. Sériu duelov bez prehry natiahol na dva tucty, v 35. vzájomnej konfrontácii s Djokovičom dosiahol jedenásty úspech. Andy Murray: "Je to výnimočný deň - nastúpiť proti Novakovi v takomto stretnutí. Máme za sebou niekoľko grandslamových finále a ďalšie veľké zápasy, v mnohých som podľahol. Radosť mám o to väčšiu, že sa bojovalo o prvé miesto. Bez môjho tímu by som nedosiahol takúto poctu, všetci sa obetovali kvôli mne, za čo sa im chcem poďakovať. Dívali sa na nás obrovskí šampióni minulosti vrátane našich trénerov. Blahoželám Novakovi k tohtoročným úspechom, aj on zažil skvelú sezónu." Novak Djokovič: "Prežil som fantastický rok, mám na čo spomínať, najmä úvodných šesť mesiacov bolo nádherných. V nedeľu sme sa stali súčasťou histórie. Andy je každopádne najlepší tenista súčasnosti a zaslúžená svetová jednotka. Zvíťazil právom, v kľúčových momentoch som sa nedokázal presadiť. Zabral som, až keď bolo neskoro a musím tak zagratulovať Andymu."


Silná búrka stála život muža v Nemecku, v Česku udrel do chlapca blesk

Nemecko zasiahli silné búrky, v Berlíne vyhlásili mimoriadny stav.

BERLÍN. Silné búrky sprevádzané výdatnými lejakmi potrápili v noci na nedeľu obyvateľov veľkej časti Nemecka. Extrémne počasie si vyžiadalo v spolkovej krajine Dolné Sasko život 48-ročného motoristu, ktorý za lejaku stratil kontrolu nad vozidlom a narazil do stromu pri komunikácii v okolí Aurichu. Informáciu prinieslo internetové vydanie denníka Bild. Podľa rovnakého zdroja intenzívne zrážky sprevádzané prudkým nárazovým vetrom spôsobili v oblasti značné materiálne škody. Pod vodou sa dočasne ocitlo množstvo pivníc, ale aj ulíc v obciach na severe Dolného Saska. V Berlíne museli vyhlásiť mimoriadny stav. Voda tu zatopila desiatky pivníc a silný vietor vyvracal stromy. Vo štvrti Charlottenburg blesk zapálil šesťposchodový obytný dom. Na letisku Rostock-Laage strávilo nedobrovoľne noc viac ako 600 dovolenkárov ktorých lietadlá presmerovali z pôvodných destinácií Berlín či Hamburg do tohto vzdušného prístavu. Personálu letiska pomáhali so zabezpečením zásobovania cestujúcich miestni hasiči. Za presmerovaním štyroch strojov do Rostocku a ďalšieho do Hannoveru boli takisto rozmary počasia, silné búrky v Berlíne a jeho okolí, ako aj v spolkovej krajine Brandenbursko, respektíve zákaz nočných letov na letiskách Berlín-Schönefeld a Hamburg. Búrky narobili škody aj v Česku. Moravskosliezski záchranári podnikli v sobotu večer výjazd do mesta Třinec v okrese Frýdek-Místek, kde 15-ročného chlapca zasiahol na ulici blesk. Prvú pomoc vrátane masáže srdca dávali tínedžerovi, ktorý bol v bezvedomí, ešte pred príchodom záchranárov aj svedkovia udalosti. Nakoniec sa záchranárom podarilo obnoviť u pacienta činnosť srdca. Chlapec sa nachádza v třineckej nemocnici vo vážnom stave, informoval český spravodajský portál Novinky.cz. "Nakoniec sa záchranárom podarilo obnoviť činnosť srdca," uviedol hovorca moravskosliezskych záchranárov Lukáš Humpl. Búrky zasiahli Moravskosliezsky kraj v sobotu večer a pracovať museli aj hasiči. Absolvovali 24 výjazdov. Odpratávali predovšetkým spadnuté stromy a vetvy, v štyroch prípadoch odčerpávali vodu z pivníc alebo čistili cesty od naplavenín po prívalovom daždi. Najviac udalostí bolo v okresoch Karviná, Opava a Ostrava, povedal podľa portálu Novinky.cz hovorca moravskosliezskych hasičov Petr Holub.


STĹPČEK PETRA SCHUTZAToto je priveľa už aj na súdy v Košiciach

Teraz je to priveľa aj na orgán s mizernou reputáciou.

Kauza pozemkov pod U. S. Steelom nie je prvý, ba ani druhý či tretí prípad podozrenia, že košickí sudcovia sa dajú ovplyvniť. Odoslanie rozhodnutí týždeň skôr, než boli vynesené, akousi treťou osobou, je však priveľa ešte aj na orgán s mizernou reputáciou. Rozplietať zápletku prekračujúcu dve desaťročia nemá stĺpček výdrž ani priestor. Korelácia medzi schránkovou identitou strany, ktorá sa domáhala zaistenia majetku, a „predčasným pôrodom“ výroku je však indícia, ktorá sa vnucuje automaticky. Kde a aká je pointa toho, keď sa niekto usiluje o pozemky solventnej protistrany, ktorej majetok rádovo presahuje spornú sumu, vie zrejme a najlepšie asi ten, kto dostal od súdu echo. Zajačie úmysly U. S. Steelu majú rôzne motívy, ale asi sa zhodneme, že prístup k spravodlivosti nie je to, prečo by za Slovenskom plakal.


Ceny ropy sa zvýšili, zlato zlacnelo

Drahým kovom sa nedarilo, zlacnelo zlato i striebro.

NEW YORK. Ceny ropy vo štvrtok posilnili. Ľahká americká ropa si prilepšila o 28 centov, čiže o 0,6 percenta a uzavrela na úrovni 49,35 USD za barel. Severomorská ropa Brent, ktorej cena sa považuje za medzinárodnú referenčnú cenu, zdražela o 30 centov, čiže tiež o 0,6 percenta, a to na 52,51 USD za barel. Vykurovací olej si pripísal jeden cent a jeho cena stúpla na 1,54 USD za galón. Veľkoobchodná cena benzínu na americkom trhu však stagnovala na úrovni 1,60 USD za galón.Ceny drahých kovov vo štvrtok oslabili. Zlato si pohoršilo o 5,90 USD a uzavrelo na úrovni 1 252,80 USD za uncu. Nedarilo sa ani striebru, ktoré zlacnelo o 24 centov na 16,67 USD za uncu.


Kiska: V4 by nemala byť štítom vnútropolitických zámerov

Andrej Kiska sa zúčastňuje na prezidentskom summite, ktorý organizuje Poľsko.

LANCUT/RZESZÓW/BRATISLAVA. Historicky asi v žiadnom období nemala Vyšehradská štvorka (V4) tak zlý obraz v Európe, ako má v týchto dňoch. Po prvom rokovaní prezidentov krajín V4 na summite v Poľsku na zámku Lancut to v piatok povedal slovenský prezident Andrej Kiska. "Preto som aj dnes na našom stretnutí vyzval, aby sme spoločne ako prezidenti pôsobili na všetkých najvyšších politikov, aby nepoužívali V4 ako štít pre svoje vnútropolitické zámery. Signál, ktorý z tohto stretnutia nás prezidentov určite musí vyjsť a určite aj vyjde, je, že všetci vidíme V4 v jednej spoločnej a silnej Európe," uviedol prezident Kiska. Prezident si myslí, že V4 vznikla ako projekt primknutia sa k západnej Európe, k EÚ a svoje ciele aj splnila. "Dnes stojíme zase pred ďalšími úlohami," upozornil. Prezidentský summit, ktorý organizuje Poľsko ako predsedajúca krajina zoskupenia, sa začal v piatok. Koná sa na zámku Lancut a v meste Rzeszów v Poľsku. Slovensko reprezentuje prezident Andrej Kiska. Prezidenti sa stretli, aby zvýšili význam V4 a aby zosumarizovali úspechy k jej 25. výročiu. Prezidenti si na začiatku summitu uctili minútou ticha zosnulého slovenského exprezidenta Michala Kováča, ktorý sa takýchto summitov zúčastňoval v rokoch 1993-1998 ako prvý prezident SR. V prvej časti rokovania sa prezidenti venovali situácii mladej generácie v krajinách vyšehradského zoskupenia. Čaká ich ešte rokovanie o európskej identite a energetickej bezpečnosti štátov V4, ktorého sa má zúčastniť taktiež podpredseda Európskej komisie pre Energetickú úniu Maroš Šefčovič. Poľský prezident Andrzej Duda, slovenský prezident Andrej Kiska, český prezident Miloš Zeman a maďarský prezident János Áder sú v týchto chvíľach na návšteve novootvoreného Múzea rodiny Ulmovcov v Markowej. Múzeum venuje celú svoju expozíciu Poliakom, ktorí zachraňovali Židov počas 2. svetovej vojny. V tomto zložení sa prezidenti stretli už po druhý raz. Prvýkrát to bolo v decembri 2015 v maďarskom Balatonfürede. Vtedy sa zhodli na tom, že otázku migrácie treba riešiť ako otázku humanitárnu, trestnoprávnu a národnobezpečnostnú, že je potrebné posilniť ochranu hraníc Európskej únie a zabezpečiť, aby bol vstup na územie únie kontrolovaný.


Spojené štáty pozorne sledujú situáciu vo Venezuele, varoval Trump v OSN

NEW YORK. Americký prezident Donald Trump v utorok v rozprave na 74. Valnom zhromaždení OSN varoval, že USA "veľmi pozorne" sledujú situáciu vo Venezuele. Tamojšieho socialistického prezidenta Nicolása Madura označil za "bábku Kuby, ktorú chránia kubánski osobní strážcovia", informovala agentúra AFP. "Čakávame na deň, kedy bude obnovená demokracia, Venezuela bude slobodná a na tejto pologuli zvíťazí sloboda," uviedol Trump. Maduro do New Yorku tento rok neprišiel. Namiesto toho odcestoval do Moskvy, kde sa v stredu stretne s ruským prezidentom Vladimírom Putinom. V deň Trumpovho vystúpenia na pôde OSN americké ministerstvo financií zaviedlo uvalilo sankcie voči štyrom spoločnostiam _ trom registrovaným v Paname a jednej na Cypre , ktoré prepravujú ropu z Venezuely na Kubu. Spojené štáty v januári zaviedli sankcie voči venezuelskej ropnej firme Petróleos de Venezuela (PDVSA), pripomína agentúra Reuters. Kubánske spoločnosti však pokračujú v porušovaní sankcií a dostávajú dodávky ropy z Venezuely. Americký minister financií Steven Mnuchin povedal, že Spojené štáty budú pokračovať v krokoch voči Madurovi, ktorého Washington považuje za nelegitímnu hlavu štátu podporovanú Kubou. "Venezuelská ropa patrí obyvateľom Venezuely a nemala by byť používaná ako nástroj na vyjednávanie s cieľom podporovať diktátorov a predlžovať uzurpáciu venezuelskej demokracie," povedal Mnuchin. Maduro bol opätovne zvolený za venezuelského prezidenta 20. mája 2018. Zlá ekonomická situácia v krajine prerástla do politickej krízy, keď sa líder opozície Juan Guaidó 23. januára 2019 vyhlásil za dočasného prezidenta s odôvodnením, že opätovné zvolenie Madura nebolo legitímne. Guaidóa za dočasného prezidenta Venezuely uznalo viac ako 50 krajín vrátane USA.


USA uvalili ďalšie sankcie na Irán

USA obviňujú duchovného vodcu Chameneího z presadzovania teroru a útlaku.

WASHINGTON. Spojené štáty uvalili v pondelok sankcie na deväť osôb z blízkosti iránskeho najvyššieho vodcu Alího Chameneího. Informovala o tom agentúra AFP. "Tento krok je ďalším obmedzením možností najvyššieho vodcu uskutočňovať svoj program teroru a útlaku," uviedol na margo sankcií americký minister financií Steven Mnuchin. K uvaleniu sankcií na iránskych predstaviteľov došlo v deň, keď si Irán pripomína 40. výročie vypuknutia rukojemníckej krízy, keď radikálni islamskí študenti 4. novembra 1979 obsadili komplex americkej ambasády v Teheráne, kde 444 dní zadržiavali viac ako 50 Američanov.


Nemecko vyšetruje Porsche, podľa médií porušuje emisné limity

BRATISLAVA. Nemecké ministerstvo dopravy preverí spoločnosť Porsche, ktorá podľa medializovaných informácií údajne porušuje emisné limity. Informoval o tom portál bbc.com. Obvinenie, že športovo-úžitkový model Cayenne V6 TDI produkuje vyššie objemy emisií, než je povolené, priniesol ešte v piatok týždenník Der Spiegel. Spoločnosť Porsche tvrdenia odmietla s tým, že výsledky testu, ktorý pre časopis realizoval inštitút TÜV Nord sú „nezrozumiteľné“ a jej autá spĺňajú emisné limity. Automobilka tiež pripomenula, že produkcia emisií závisí od rôznych podmienok, akými sú rýchlosť alebo teplota. Materská spoločnosť výrobcu luxusných automobilov Porsche, skupina Volkswagen, v septembri 2015 priznala, že do svojich vozidiel inštalovala softvér, ktorý aktivoval kontrolu emisií počas úradných testov a vypínal ju počas riadnej cestnej premávky. Emisný škandál stál doteraz skupinu iba v USA viac ako 20 miliárd dolárov.


Pri potopení lode blízko mexického pobrežia zahynul kamerunský migrant

Záchranári ďalej pátrajú po dvoch nezvestných.

MEXIKO. Pri potopení lode neďaleko mexického pobrežia prišiel v piatok o život jeden kamerunský migrant. Záchranári z rovnakého plavidla zachránili sedem mužov a jednu ženu, ktorých previezli na kontrolu do miestnej nemocnice. V spolupráci s mexickým námorníctvom pritom ďalej pátrajú po dvoch nezvestných. Podľa kancelárie prokurátora štátu Chiapas sa nehoda stala v piatok neďaleko guatemalskej hranice, v oblasti, ktorú často využívajú pašeráci ľudí. Mŕtveho identifikovali ako 39-ročného Emmanuela Chea Ngua.


Colníci v Indii zadržali narkotiká za takmer štyristo miliónov dolárov

Drogy sa do krajiny dostali zo susedného Pakistanu.

AMRITSAR. Colníci v severoindickom štáte Pandžáb zadržali narkotiká v hodnote 390 miliónov dolárov, ktoré boli prepašované zo susedného Pakistanu. V pondelok o tom informovali predstavitelia colného úradu. Až 586 kilogramov narkotík, prevažne heroínu, bolo ukrytých v 15 taškách medzi 600 vrecami kamennej soli dovezenej z Pakistanu a zhabali ich v sobotu 29. júna, spresnila tlačová agentúra AP. Zadržaní boli dvaja muži vrátane dovozcu soli, ktorý následne vypočúvali. Išlo o najväčšiu zásielku narkotík zadržanú v Indii nejakým vládnym orgánom. Predstavitelia Pandžábu to označujú za veľký úspech vo svojom boji proti drogám v tomto štáte, kde je percento závislých ľudí vysoké. Pašovanie drog a tovaru je na 553 kilometrov dlhej hranici Pandžábu s Pakistanom bežné.


Danko je sklamaný z progresívcov, tvrdí, že v koalícii nenarieka

BRATISLAVA. Predseda Národnej rady (NR) a koaličnej SNS Andrej Danko nevidí problém, ak by si Slovensko požičalo financie na investície. Podstatné je podľa neho to, aby peniaze boli použité systémovo. "Z vyrovnaného rozpočtu sa ľudia nenajedia," povedal. Líder koalície Progresívne Slovensko - Spolu Michal Truban vidí problém hlavne v nefungujúcom systéme. Uviedli to v sobotnej diskusnej relácii RTVS Sobotné dialógy. "Slovenská ekonomika znesie takéto pôžičky," povedal Danko v súvislosti so svojím návrhom, aby si Slovensko požičalo sedem miliárd na investície. Infraštruktúra štátu je podľa neho zanedbaná. Zároveň odmietol grécku a taliansku cestu. Na poznámku, že je tri roky vo vláde, povedal, že politika je o kompromisoch a vždy sa musí dohodnúť so Smerom a Mostom. "Nie som zodpovedný za každý rezort," doplnil. Na svojich ministerstvách podľa neho SNS priniesla "x opatrení". Truban súhlasil, že Slovensko potrebuje investície, ale systémovo. Podľa neho nestačí, ak niekto pred voľbami začne tieto veci riešiť pre marketing. Problém s výstavbou diaľnic vidí Danko v slabom stavebnom zákone a zákone o verejnom obstarávaní, chýba mu zjednotenie pod jeden stavebný úrad aj efektívny systém vyvlastňovania pozemkov. Zopakoval, že je čas začať sa baviť o veľkých investíciách a pôžičkách. "Keby sme postavili diaľnice napríklad v roku 2003, boli by takmer trikrát lacnejšie," argumentoval. Danko v relácii tiež zopakoval, že SNS nepodporí zvýšenie spotrebnej dane. Existujú podľa neho aj iné dane, napríklad digitálna daň alebo daň za cukrovinky, ktoré by mohli pomôcť štátnemu rozpočtu. Truban reagoval, že koalícia PS - Spolu by nemala problém s daňou za tabak, ak by bola vyvážená systémovými opatreniami. Na margo nezvolenia Ľubomíra Galka z SaS za podpredsedu parlamentu Danko povedal, že "nemá voči nemu osobnú emóciu". Danko v relácii tiež skonštatoval, že politický boj je neúprimný. „Ja sa niekedy aj teším, že príde nová opozícia. Len tie podmienky nie sú rovnaké. Sú často nespravodlivé," povedal Danko. Predseda SNS sa posťažoval na kampaň Progresívneho Slovenska v  prezidentských voľbách. "Bola to špinavá kampaň a musel som ju zniesť. Ale si vyprosím, aby mi niekto povedal, že ja nariekam v koalícii. Ja bojujem v koalícii. Postavím sa aj pánovi Trubanovi,“ povedal. Líder koalície Progresívne Slovensko/Spolu Michal Truban na to reagoval, že chápe Danka, prečo tak hovorí. Podľa neho je to tým, že vidno, že zmena prichádza, a to vidí aj Danko.Na tému užívania drog v minulosti Truban uznal, že spravil chybu. „Preto som si hneď priznal a o dôveru budem bojovať neustále. Nechcem skončiť ako starí politici a tváriť sa pred ľuďmi pokrytecky. Urobil som veľa chýb a ešte urobím. Takúto úprimnosť chcem prinášať, a to je tá nová politika, ktorú chcem ukazovať,“ povedal. „Verím, že už drogu nevyskúšate,“ povedal v tejto súvislosti Danko. „Nevyskúšam, neberiem teraz žiadne drogy,“ odpovedal. Ako Danko ďalej podotkol, pre neho je Progresívne Slovensko veľké sklamanie, pretože ešte nič neurobili a majú percentá z dobre naučeného marketingu. „Nám ako nováčikom, ktorí nič neurobili, sa podarilo vyhrať vo viacerých mestách komunálne voľby, v Bratislave mať primátora, vyhrať eurovoľby, prezidentské voľby, prvýkrát poraziť Fica. To sa nám podarilo, pretože sme dokázali robiť slušnú politiku, nehádať sa, spájať a otvorene sme sa postavili za proeurópsku orientáciu,“ reagoval Truban.Keď ide o dosiahnuté výsledky Truban podotkol, že ich hodnotí na základe činov, a nie rečí. „Líder, alebo človek, ktorý robí, sa nesmie vyhovárať na iných. Musí mať nejaký plán a program, musí ho vedieť presadiť. Budú to hodnotiť voliči, ktorí povedia, či boli spokojní s touto vládou, alebo neboli. Či zmena príde, alebo nepríde,“ podotkol Truban. Danko na to reagoval, ich výsledky sú viditeľné, lebo učitelia sa nikdy tak dobre nemali, ani v potravinárstve nikdy také peniaze neboli a o armáde si to myslí takisto.


Hyperloop otvára pobočku na Slovensku, zaplatí talentovaných ľudí

S novým druhom dopravy súvisia aj nové pravidlá. Na to potrebuje spoločnosť vládnu podporu.

BRATISLAVA. Spoločnosť Hyperloop Transportation Technologies (HTT), ktorá vyvíja nový spôsob dopravy prostredníctvom kapsúl poháňaných slnečnou energiou, zakladá v týchto dňoch slovenskú pobočku. Pre TASR to potvrdil šéf HTT Dirk Ahlborn počas GLOBSEC Tatra Summit Investment Forum v Bratislave. "Na Slovensku spolupracujeme s množstvom domácich spoločností. O pár mesiacov by mal byť vidieť výsledok tejto spolupráce. V týchto dňoch vytvárame slovenskú pobočku, preto som aj prišiel. Bude sa zaoberať vývojom a výrobou. Pre nás je to hlavne o neustálom inovovaní a zlepšovaní produktu," povedal Ahlborn, ktorý preferuje okolie Bratislavy pre polohu a blízkosť bratislavského a viedenského letiska. "Počet zamestnancov pobočky je otvorený, rádovo môže ísť o desiatky. O dva mesiace budeme múdrejší. Chceme a vieme však zaplatiť talentovaných ľudí. Nie sme tu preto, aby sme šetrili, ale aby sme získali najväčšiu možnú kvalitu. Slováci sú silní v oblasti strojárstva, materiálového hospodárstva, dátového inžinierstva," zdôraznil Ahlborn. Pre projekt ako Hyperloop je dôležitá aj spolupráca s vládami. "Cítime záujem a podporu slovenskej a rakúskej vlády. Keď vytvárame nový druh dopravy, je potrebné vytvoriť aj nové pravidlá. Na to potrebujeme vládnu podporu. Slovensko sa mi páči ako potenciálna brána do Európy," dodal Ahlborn. Spojenie medzi Bratislavou a Viedňou prostredníctvom Hyperloopu nie je jediným projektom spoločnosti HTT. V súčasnosti zvažujú viacero ďalších alternatív. "Máme projekt v Kalifornii, kde robíme prieskum terénu, environmentálne štúdie, no čaká nás tam ešte veľa byrokracie. Verím, že Slovensko bude prvé miesto, kde zrealizujeme náš projekt. Mimo Slovenska nateraz nevidíme v Európe iné vhodné príležitosti. Skôr sa obzeráme po Číne, Indii, Blízkom Východe i Afrike," uzavrel Ahlborn. Hyperloop je projekt, ktorý predstavuje tranzitné kapsule poháňané slnečnou energiou, ktoré sa pohybujú v nízkotlakových trubiciach takmer nadzvukovou rýchlosťou. V súčasnosti existujú na svete iba dve spoločnosti, ktoré tento koncept realizujú, Hyperloop Technologies a HTT.


Merkelová v teste obstála, CDU jasne vyhralo krajinské voľby v Sársku

Hranicu zvoliteľnosti prekonala aj populistická AfD.

BERLÍN. Kresťanskí demokrati nemeckej kancelárky Angely Merkelovej zvíťazili podľa prvých prognóz s výrazným náskokom vo voľbách v spolkovej krajine Sársko, ktoré sú považované za dôležitý test pred tohtoročnými voľbami do Spolkového snemu. Podľa údajov verejnoprávnej televízie ZDF sa Kresťanskodemokratickej únii Nemecka (CDU) podarilo poraziť konkurenčnú Sociálnodemokratickú strany Nemecka (SPD) v pomere 40 ku 30 percentám odovzdaných hlasov. Nenapĺňajú sa tak nádeje sociálnych demokratov pod vedením nového predsedu Martina Schulza, že prostredníctvom krajinských volieb posilnia svoju pozíciu pred septembrovým rozhodovaním voličov o novom zložení Bundestagu. Podľa prognózy ZDF budú výsledky dnešných krajinských volieb v Sársku úspechom aj pre pravicovo-populistickú stranu Alternatíva pre Nemecko (AfD). S odhadovaným ziskom šiestich percent hlasov by totiž prekonala hranicu pre vstup do regionálneho parlamentu už v 11. zo 16 spolkových krajín Nemecka. V súlade s očakávaniami zrejme z krajinského snemu vypadli Zelení, keďže tentoraz nemali vo voľbách potrebnú päťpercentnú podporu. Sársko je s necelým miliónom obyvateľov jednou z najmenších spolkových krajín Nemecka.


Desať správ, ktoré v roku 2016 oslovili medzinárodnú komunitu na najväčšom spravodajskom webe o Slovensku v angličtine.

BRATISLAVA. Pozrite si top desať článkov z portálu Spectator za rok 2016. 1. Na základe čoho sa slovenská speváčka rozhodla vrátiť peniaze Donaldovi Trumpovi? 2. Sú Slováci naozaj takí chudobní, ako tvrdia? Britský novinár to vidí inak. 3. Fico šokoval výrokmi vo svojom prvom interview, ktoré poskytol po parlamentných voľbách a operácii srdca. 4. Ktoré slovenské vína zaujali porotu na jednej z najprestížnejších medzinárodných súťaží? 5. Cudzinci si zvykajú na Slovensku aj na bozkávanie. Pozrite si video so slovenskými titulkami. 6. Slovenská kuchyňa nie je len o bryndzových haluškách. 7. Slovák vyrába jedny z najlepších nožov na svete. Má ich aj princ Charles. 8. Sagan patrí k najdrahším cyklistom na svete. Koľko zarobí v novom tíme? 9. Pozrite si návod od amerického analytika, ktorý s miernou dávkou humoru radí, koho vlastne na Slovensku voliť. 10. Prečo je Bratislava na európske pomery taká bohatá? Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


.V Čečensku zastrelili útočníka, ktorý zranil dvoch policajtov

GROZNYJ. Policajti v ruskej republike Čečensko zastrelili útočníka, ktorý dvoch z nich zranil. Podľa polície k stretu došlo v hlavnom meste Čečenska Groznyj v nedeľu, keď policajti zastavili vozidlo na kontrolu. Vodič bodol jedného policajta nožom a postrelil druhého predtým, ako ho zastrelili. Vyšetrovatelia v pondelok identifikovali útočníka ako 21-ročného obyvateľa Grozného. Uviedli, že skúmajú jeho možné prepojenia na extrémistické organizácie. K útoku sa prihlásila teroristická organizácia Islamský štát, ktorá uviedla, že útočník predtým, ako ho zastrelili, zabil a zranil viacero strážcov pri vstupe do rezidencie čečenského prezidenta Ramzana Kadyrova. Toto tvrdenie nebolo možne potvrdiť z nezávislých zdrojov.


SpaceX vynesie do vesmíru tajný americký náklad

Doteraz najviac utajovaný náklad firmy Elona Muska ponesie náklad Zuma.

CAPE CANAVERAL, BRATISLAVA. Prvý let súkromnej spoločnosti SpaceX v roku 2018 je prísne tajný. Na nízku obežnú dráhu Zeme má vyniesť utajovaný náklad neznámej agentúry americkej vlády nazývaný Zuma. Ide doposiaľ o najutajovanejšiu misiu prevádzkovanú spoločnosťou SpaceX. Jediné, čo o misii vieme je dátum štartu a cieľ jej cesty - nízka obežná dráha. Štart sa presúval už niekoľkokrát, podľa najnovších informácií ma Falcon 9 štartovať v nedeľu 7. januára zo Štartovacieho komplexu 40 na leteckej základni Cape Canaveral na Floride. Zuma je podľa webu NASA Spaceflight tajná kozmická loď, ktorú podľa zadania vlády Spojených štátov amerických postavila a prevádzkuje spoločnosť Northrop Grumman. Northrop Grumman zbrojárska firma a zároveň najväčší výrobca námorných lodí na svete. SpaceX má v súčasnosti okrem Falcon 9 na štartovacej plošine aj raketu Falcon Heavy, ktorá by mala prvýkrát v histórii štartovať taktiež v januári. Presný dátum jej letu z Kennedyho vesmírneho centra ešte nie je známy.


Smernica o zbraniach nespĺňa účel boja s terorizmom, myslí si Sulík

Novela smernice podľa Sulíka kriminalizuje niektorých legálnych držiteľov strelných zbraní.

BRATISLAVA. Novela smernice o zbraniach, ktorú prijal Európsky parlament, vôbec nespĺňa svoj pôvodný účel, a to boj s terorizmom. Myslí si to europoslanec a líder SaS Richard Sulík, ktorého stanovisko poskytla hovorkyňa strany Katarína Svrčeková. Prijaté obmedzenie držby niektorých druhov strelných zbraní či zásobníkov nad určitú kapacitu môže viesť podľa liberála k nárastu počtu týchto predmetov na čiernom trhu. Smernica, ktorú Sulík nepodporil, ďalej podľa neho prinesie aj nárast byrokracie a poplatkov pre legálnych držiteľov strelných zbraní. „Novela smernice kriminalizuje niektorých legálnych držiteľov strelných zbraní, a to najmä expanzných zbraní, zásobníkov nad povolenú kapacitu, či samopalov vzoru 58, ktoré sú u nás pomerne rozšírené. Negatívny dopad bude mať i na športových strelcov,“ informuje o svojom hlasovaní Sulík. Pripomína, že po tom, ako bola v roku 2008 prijatá posledná v súčasnosti účinná revízia smernice o strelných zbraniach, mala Komisia vydať deaktivačné nariadenie. Došlo k tomu o sedem rokov neskôr, až po parížskych útokoch. „Namiesto toho, aby si Komisia priznala chybu a zlyhanie z neskorej prípravy deaktivačného nariadenia, obvinila Slovenskú republiku a vydala nezmyselný návrh, ktorý zbytočne na rok a pol zamestnal veľa kvalitných ľudí,“ vysvetľuje Sulík a zároveň dodáva, že Slovensko už pred útokmi identifikovalo problém a upravilo nedostatok vlastnej zbraňovej legislatívy. „Deaktivačné nariadenie bolo od začiatku nepoužiteľné, technicky nepostačujúce, čo priznala i Komisia. V rámci trialógov sa na základe tlaku Európskeho parlamentu podarilo vyjednať to, že nové nariadenie vydá Komisia v máji 2017,“ píše europoslanec. Richard Sulík v spolupráci s českou europoslankyňou Ditou Charanzovou podal na plenárnu schôdzu takmer 30 pozmeňujúcich návrhov, ktoré by v prípade prijatia zmiernili dopad smernice a zabezpečili pre ne nutný počet poslancov na ich podanie. „Obrovská zmena, ktorú sa podarilo vyrokovať, je tá, že sa smernica v princípe nedotkne strelných zbraní, ktoré už ich držitelia v držbe majú,“ uvádza Sulík. Prijatie smernice nepodporila štvrtina poslancov. Smernicu musí ešte formálne odsúhlasiť Rada Európskej únie. Stane sa tak zrejme na zasadnutí v dňoch 27. až 28. marca. Členské štáty budú mať povinnosť zabezpečiť súlad vlastných národných predpisov so smernicou do 15 mesiacov od nadobudnutia jej účinnosti.


Stredopoliar Dunajskej Stredy Huk nešetrí kritikou: Zopár hráčov si zrejme myslí, že sú majstri sveta

Klub z južného Slovenska nevstúpil do jarnej časti sezóny podľa predstáv.

TRNAVA. Futbalisti Dunajskej Stredy nevstúpili do jarnej časti sezóny Fortuna ligy podľa predstáv. V dvoch zápasoch nezískali ani bod, keď najprv prehrali doma so Slovanom Bratislava 0:1, v sobotu v rámci 20. kola nestačili v Trnave na majstrovský Spartak 1:3. Klub z južného Slovenska trápi najmä strelecká impotencia, dosiaľ nikto nenahradil desaťgólového Vakouna Issoufa Baya, ktorý v zime zamieril do škótskeho Celticu Glasgow. V oboch jarných zápasoch nastúpil na hrote Nigérijčan Abdulrahman Taiwo, ale výkonmi príliš neoslnil. Spokojný nie je ani tréner Peter Hyballa. „Taiwo dal síce gól, ale nie som s ním spokojný, chcel som ho vystriedať už po prvých tridsiatich minútach," skonštatoval nemecký kouč na tlačovej konferencii na Štadióne Antona Malatinského. Hráči i tréner Dunajskej Stredy sa zhodli v tom, že Trnava triumfovala zaslúžene. „Súper mal v závere ďalšie brejky a mohol pridať aj viac gólov. Trnava dobre bránila a my sme sa nevedeli presadiť. Nehrali sme dobre. Z našej strany to bolo slabé, gól sme dali z nakopnutej lopty, mali sme pri ňom aj šťastie." uviedol kriticky stredopoliar FC DAC Tomáš Huk. Nemôžeme si myslieť, že sa Senica zdolá sama. Musíme začať od podlahy, pretože ak budeme hrať takto, môžeme opäť prísť o body. „Rýchlo sme odpovedali na prvý gól, čo bolo veľmi dobré. Chceli sme sa v druhom polčase ujať vedenia, aby sme sa dostali do pohody, ale nepodarilo sa nám to. S loptou sme hrali celkom dobre, hoci niekedy to bolo pomalšie. My sme hrali a súper dával góly," doplnil jeho spoluhráč zo stredu poľa Christián Herc. Dvadsaťštyriročný Huk nešetril s kritikou do vlastných radov. „Už nás čakajú iba náročné zápasy, keďže sme v prvej šestke. Nehráme ako na jeseň, zopár hráčov v našej kabíne si zrejme myslí, že sú majstri sveta. Treba sa rýchlo spamätať a vrátiť sa späť na zem. Nemôžeme si myslieť, že sa Senica zdolá sama. Musíme začať od podlahy, pretože ak budeme hrať takto, môžeme opäť prísť o body," uviedol rodák z Košíc. Dunajská Streda privíta Senicu v sobotu 2. marca, o týždeň neskôr uzavrie základnú časť v Zlatých Moravciach. „Chceli sme vyhrať doma so Slovanom i v Trnave, ale ani raz sa nám to nepodarilo. Musíme to zahodiť za hlavu a pripraviť sa na ďalší duel. Sústredíme sa iba na najbližší zápas, neriešime tabuľku. Musíme zdolať Senicu a potom na to nadviazať," povedal 20-ročný Herc. Hlavný tréner Dunajskej Stredy nie je spokojný s výkonmi svojich zverencov v doterajšom priebehu jarnej časti sezóny, ale situáciu nevníma tragicky. „Sme Dunajská Streda a nie Real Madrid, nemôžeme očakávať, že budeme hrať v každom stretnutí na najvyššej úrovni," dodal Hyballa. FC DAC 1904 je dve kolá pred rozdelením tabuľky na druhom mieste s rovnakým bodovým ziskom ako tretia Žilina.


Zidane po smrti svojho brata opustil kemp Realu v Montreale

Vedením tréningového procesu dočasne poverili asistenta Davida Bettoniho.

MADRID. Tréner futbalistov Realu Madrid Zinedine Zidane po smrti svojho brata Farida opustil predsezónny prípravný kemp v kanadskom Montreale. Vedením tréningového procesu dočasne poverili jeho asistenta Davida Bettoniho. "Všetci členovia A-tímu Realu Madrid si pred sobotňajším tréningom uctili pamiatku brata nášho trénera Zinedina Zidana minútou ticha," uvádza sa vo vyhlásení španielskeho klubu, ktoré sprostredkovala agentúra AP.


Vznikla webová aplikácia, ktorá prináša informácie o majetku politikov

Na prvom mieste rebríčka sa v počte nehnuteľností umiestnil Zsolt Simon.

BRATISLAVA. Platforma Verejne.Digital spúšťa novú webovú aplikáciu Profil.Verejne.Digital určenú na jednoduché prehliadanie informácií o slovenských politikoch. V prvej fáze zobrazuje súčasných či bývalých poslancov a poslankyne Národnej rady SR zoradených podľa množstva nehnuteľností, ktoré vlastnia. Informujú o tom Rastislav Lenhardt a Michal Malý z občianskeho združenia Chcemvediet.sk. Na prvom mieste rebríčka sa v počte nehnuteľností suverénne umiestnil Zsolt Simon (nezaradený). Počet jeho parciel významne vzrástol v rokoch 2011 a 2012, keď bol ministrom pôdohospodárstva za Most-Híd. "Vyskočilo to preto, lebo sa zmenil spôsob úpravy majetkových priznaní. Odvtedy sa uvádza aj počet parciel, nielen počet listov vlastníctva. Na každom liste vlastníctva totiž môže byť viacero parciel," vysvetlil pre TASR Simon. Na margo svojej prvej priečky v rebríčku poznamenal, že je sedliakom. "Nakupujem poľnohospodársku pôdu v regióne, kde žijem. Som poľnohospodár a mám k tomu vzťah. Nákup pozemkov pokladám za dobrú investíciu aj z dlhodobého hľadiska, aj keď viem, že v obci Padarovce, odkiaľ pochádzam, priemyselné parky nebudú," dodal. Na druhej priečke sa z hľadiska počtu položiek nehnuteľností umiestnil niekdajší poslanec Smeru a bývalý šéf štátnej akciovky MH Manažment Branislav Bačík. Tretí je štátny tajomník ministerstva vnútra Rudolf Urbanovič (SNS). Do prvej päťky sa dostali aj exminister financií Ivan Mikloš a poslanec Smeru Dušan Jarjabek. Detailná profilová stránka každej osoby zobrazuje jej konkrétne nehnuteľnosti: ich popis v štandardizovanom tvare, ich polohu na mape a ponúka aj priame odkazy na elektronické listy vlastníctva na katastri. Vyobrazený je aj vývoj počtu nehnuteľností danej osoby počas predchádzajúcich rokov, na základe jej zverejnených majetkových priznaní na webe NR SR. Poslanci Národnej rady sú verejnými funkcionármi a povinnosť podávať majetkové priznania im tak vyplýva z ústavného zákona o ochrane verejného záujmu pri výkone funkcií verejných funkcionárov. "Tieto majetkové priznania zverejňuje Výbor NR SR pre nezlučiteľnosť funkcií na webstránke Národnej rady, avšak bez možnosti zoraďovania, vyhľadávania, zobrazovania historického vývoja, bez štandardizovaného popisu jednotlivých nehnuteľností a bez prepojenia na štátny kataster nehnuteľností," uviedli Lenhardt a Malý. Cieľom novej aplikácie Profil.Verejne.Digital je tak prehľadné zobrazovanie verejne dostupných informácií o verejných funkcionároch, ktoré sú roztrúsené na rôznych štátnych webstránkach a v rôznych štátnych registroch. Tím Verejne.Digital, ktorý je súčasťou občianskeho združenia Chcemvediet.sk, si od novej aplikácie sľubuje zvýšenie transparentnosti slovenskej politickej scény.


Parlamentné voľby na Novom Zélande môžu byť najtesnejšie za desaťročia

Kľúčovým hráčom by sa vďaka pomerne vyrovnanému skóre mohli stať aj populisti.

WELLINGTON. Na Novom Zélande sa v sobotu konajú parlamentné voľby, ktoré by mohli skončiť vôbec najtesnejším výsledkom za posledné desaťročia. Podľa predvolebných prieskumov má totiž konzervatívna Novozélandská národná strana premiéra Billa Englisha len veľmi malý náskok pred svojím hlavným súperom, a síce Novozélandskou stranou práce, informovala spravodajská stanica BBC. Strana pracujúcich pritom ešte nedávno dosahovala v prieskumoch svoje historické minimum, a síce len okolo 23 percent. Začalo sa jej však výraznejšie dariť po tom, ako predsedu Andrewa Littlea vo vedení pred necelými dvoma mesiacmi vystriedala dovtedajšia námestníčka strany Jacinda Ardernová (37), priblížila agentúra DPA. Predvolebnej kampani na Novom Zélande dominovali témy ako hospodárstvo, infraštruktúra, zdravotná starostlivosť či bývanie. Ardernová sa zameriavala najmä na otázky vzdelávania, bývania a životného prostredia, ktorými získavala podporu mladých ľudí. Jej hlavný súper English, ktorý sa stal premiérom na sklonku vlaňajšieho roka, keď z úradu neočakávane odstúpil jeho predchodca John Key, na voličov zase apeloval najmä svojimi skúsenosťami a sľuboval im spoľahlivo vedené hospodárstvo. Novozélandský denník New Zealand Herald analyzoval v predvečer parlamentných volieb všetky volebné prieskumy uskutočnené v poslednom roku, ako aj výsledky všetkých parlamentných volieb od roku 1999. Na základe toho predpovedal, že Novozélandská národná strana by mohla získať 56 kresiel, zatiaľ čo koalícii vytvorenej Novozélandskou stranou práce a liberálnou Stranou zelených by sa mohlo ujsť 54 mandátov. Na vytvorenie väčšinovej vlády je však potrebných prinajmenšom 61 kresiel, pripomenula DPA. Kľúčovým hráčom vo voľbách by sa vďaka pomerne vyrovnanému skóre mohla stať aj populistická a protiimigračne zameraná Novozélandská prvá strana, ktorej predseda Winston Peters doposiaľ nevylúčil spoluprácu so žiadnou zo zmienených strán. Volebné miestnosti sa v sobotu na Novom Zélande otvorili ráno o 9.00 h miestneho času (piatok 23.00 SELČ) a zatvoria sa o 19.00 h (9.00 h SELČ). Predbežné výsledky by mali byť známe krátko po tom, tie oficiálne však volebná komisia oznámi až 7. októbra.


Úroda hrozna v Španielsku sľubuje mimoriadne víno

MADRID. Mrazivý apríl, krupobitie v júni a následné sucho spôsobili, že úroda hrozna v Španielsku bude tento rok slabá, ale víno bude vynikajúce. Denníku El País to pár týždňov pred začiatkom zberu potvrdili španielski vinári. Všetky prognózy počítajú so slabšou úrodou a predpovedajú, že produkcia vína klesne na zhruba 36 miliónov hektolitrov z vlaňajších 44 miliónov hektolitrov. Mráz na jar zničil 40 až 60 percent z celkovej produkcie vína v regiónoch na severe a severovýchode Španielska, kde je úroda z hľadiska objemu síce malá, ale víno je známe svojou kvalitou. V regióne Rioja Alta sa napríklad straty na úrode odhadujú na 50 percent. V oblasti Ribera del Duero, ktorá produkuje viac ako 120 miliónov kilogramov hrozna, dosahujú straty okolo 30 percent, ale z hrozna, ktoré "prežilo", bude mimoriadne víno. A v regióne Castilla-La Mancha sa podľa odhadov produkcia znížila z vlaňajších 24 miliónov ton na 22 miliónov ton. Zlé poveternostné podmienky ovplyvnili úrodu hrozna v celej Európe, aj v krajinách, ktoré sú najväčšími rivalmi španielskych vinárov - v Taliansku a vo Francúzsku. Odhaduje sa, že celková výroba vína v Európskej únii bude tento rok o 10 % nižšia oproti minuloročným 148 miliónom hektolitrov. Výsledkom bude, že ceny vína z regiónov, ktoré majú ochranné označenie pôvodu alebo zemepisné označenie, ako sú La Rioja alebo Ribera del Duero, vyletia nahor po niekoľkých rokoch stagnácie. A slabá úroda v iných európskych krajinách povedie k nárastu dopytu a exportu vína zo Španielska.


Komisia poľského Senátu odobrila návrh zákona o najvyššom súde

Čaká sa, že dolná komora zákon čoskoro schváli.

VARŠAVA. Osobitná komisia poľského Senátu, hornej komory parlamentu, v piatok schválila návrh zákona o najvyššom súde, ktorý vyvolal ostré protesty poľskej opozície, časti verejnosti i Európskej únie. Tento zákon totiž politikom poskytuje možnosť vplývať na fungovanie najvyššieho súdu. Senát by o tomto kontroverznom zákone mal hlasovať ešte v piatok. Keďže väčšinu v hornej komore parlamentu má - podobne ako v Sejme - konzervatívna vládna strana Právo a spravodlivosť (PiS), očakáva sa, že zákon bude schválený. Rokovanie komisie sprevádzali v noci pouličné protesty. Zišli sa na nich tisíce občanov, a to nielen vo Varšave, ale aj v ďalších poľských mestách. Demonštranti žiadali stiahnutie zákona ešte pred tým, ako nadobudne účinnosť. Kritici návrhu vyčítajú, že umožní politikom, aby kontrolovali súdnu moc, ktorá tak stratí svoju nezávislosť. Návrh zákona o najvyššom súde nadobudne účinnosť, ak ho odobrí aj Senát a ak ho podpíše aj poľský prezident Andrzej Duda.


Extrémistov porazili, Irak čaká obnova. Bude stáť najmenej sto miliárd

Zatiaľ sa nenašiel nikto, kto by bol ochotný zaplatiť účet za rekonštrukciu zničenej krajiny.

MÓSUL. Iracké úrady odhadujú, že obnova miest a obcí, ktoré po viac ako tri roky trvajúcej vojne s extrémistami z organizácie Islamský štát ležia v troskách, si bude vyžadovať investíciu najmenej 100 miliárd dolárov. Informovala o tom vo štvrtok agentúra AP. Predstavitelia Mósulu však uvádzajú, že len rekonštrukcia tohto mesta, aby bolo obývateľné, bude stáť 100 miliárd. Mósul bol najväčším mestom ovládaným Islamským štátom. Podľa agentúry AP sa však zatiaľ nenašiel nikto, kto by bol účet za rekonštrukciu zničeného Iraku ochotný zaplatiť. Administratíva amerického prezidenta Donalda Trumpa už Iračanom odkázala, že sa na obnove ich krajiny finančne podieľať nebude. Nádeje irackých predstaviteľov sa preto v tomto smere upierajú na Saudskú Arábiu a krajiny z oblasti Perzského zálivu, pričom istú úlohu v tomto úsilí by mohol zohrať aj Irán.


Zníženie prognóz pre tento rok súvisí so zrýchlením inflácie.

RÍM. Moody's znížila prognózy rastu talianskej ekonomiky pre roky 2018 a 2019. Ratingová agentúra aktuálne počíta v tomto roku so zvýšením hrubého domáceho produktu (HDP) o 1,1 %, keď doteraz očakávala nárast o 1,5 %. Predpoveď pre budúci rok klesla z 1,5 % na 1,2 %. Druhá z troch veľkých ratingových Standard & Poor's (S&P) ešte v júli skresala svoju prognózu expanzie talianskej ekonomiky v roku 2018 na 1,3 % z 1,5 %. Predpoveď pre rok 2019 ponechala na úrovni 1,2 %. Zníženie prognóz pre tento rok súvisí so zrýchlením inflácie, ktoré sčasti spôsobilo zdraženie energií. Zvýšenie spotrebiteľských cien má negatívny vplyv na domácu spotrebu.


Do domu afganského poslanca vnikli útočníci, zabili troch ľudí

KÁBUL. V afganskej provincii Nangarhár vtrhli samovražední bomboví útočníci do domu poslanca. Zabili pritom troch ľudí - policajta, ženu a jej manžela. Člen parlamentu Feridon Momand v čase piatkového incidentu v meste Džalálábád nebol doma. Útok si vyžiadal aj päť zranených. Hovorca tamojšieho guvernéra uviedol, že polícia jedného z útočníkov zastrelila, ďalší stále bojuje. K útoku sa zatiaľ nikto neprihlásil.


Finále sa dramatizuje. Nashville zvládol aj druhý domáci zápas a vyrovnal stav série

Hokejisti Predators triumfovali 4:1. Piaty zápas finálovej série je na programe v noci zo štvrtka na piatok v Pittsburghu.

NHL - finále play-off, štvrtý zápas: Góly: 15. Järnkrok (Craig Smith, Austin Watson), 24. Frederick Gaudreau (R. Ellis, Zolnierczyk), 34. V. Arvidsson (Mike Fisher, James Neal), 57. Filip Forsberg (M. Ekholm, P. K. Subban) - 16. Sidney Crosby (Brian Dumoulin) Brankári: Pekka Rinne - Matt Murray. Strely na bránu: 26 - 24. /stav série: 2:2/ Predchádzajúce zápasy série: 3:5, 1:4 (oba v Pittsburghu), 5:1 BRATISLAVA. Keď sa finálová séria play-off NHL po prvých dvoch zápasoch sťahovala do Nashvillu, domáci hokejisti boli pod obrovským tlakom. Predators prehrávali 0:2. Lenže pred vlastnými fanúšikmi potvrdili skvelú formu vo vyraďovacej časti a Penguins nedali v ani jednom z dvoch súbojov výraznejšiu šancu. Najprv v noci zo soboty na nedeľu rozdrvili obhajcu titulu 5:1 a s prehľadom uspeli aj tentoraz - s tým rozdielom, že dali o jeden gól menej. "Vypracovali sme si mnoho veľkých šancí, ale ťažko môžete zvíťaziť, keď skórujete iba raz," cituje twitterové konto Penguins trénera Mikea Sullivana. "Čo sa výkonu týka, mali sme tam viacero pozitívnych vecí. Ale výsledok je sklamaním," dopĺňa Sullivanove slová účet Pens Inside Scoop na twitteri. Pittsburgh dokázal držať krok so súperom iba v prvej tretine. V druhej inkasoval dva góly a na dostrel sa už nedokázal priblížiť. V závere ešte dostal ďalší. Druhý a napokon rozhodujúci zásah Nashvillu zaznamenal Frederick Gaudreau, pre ktorého to bol druhý víťazný gól vo vyraďovacej fáze za sebou. Celkovo sa presadil v play-off už tretí raz, pričom to všetko boli jeho prvé tri góly kariéry v profilige. Niečo podobné sa v histórii NHL podarilo už len jednému hokejistovi - v roku 1944 to dokázal John Harms z Chicaga. Jediný gól Pittsburghu v zápase dosiahol Sidney Crosby, pre ktorého to bol vôbec prvý zásah v tomto ročníku vyraďovacej fázy. Predtým naposledy prekonal súperovho brankára vo finále play-off NHL pred vyše ôsmimi rokmi - presne 4. júna 2009 skóroval do siete Detroitu Red Wings. Predators upravili impozantnú bilanciu v tohtoročnom play-off z domácich zápasov, keď z desiatich duelov pred svojimi fanúšikmi vyhrali deväť. Kým hráči Nashvillu bojujú o prvú trofej v klubovej histórii, Penguins sa z jej zisku radovali doteraz štyrikrát (1991, 1992, 2009, 2016). Ak zopakujú vlaňajší celkový triumf, pripomenú tým počin Detroitu Red Wings z rokov 1997 a 1998. O prvý mečbal tímy zabojujú v piatom zápase série, ktorý je na programe v noci zo štvrtka na piatok na ľade obhajcu Stanleyho pohára Penguins.


Cséfalvayová oceňuje Pellegriniho postoje k zahraničnej politike

Predsedníčka Zahraničného výboru Katarína Cséfalvayová oceňuje premiérove prouerópske a proatlantické postoje.

BRATISLAVA. Predsedníčka Zahraničného výboru Národnej rady Katarína Cséfalvayová oceňuje väčšinu doterajších postojov predsedu vlády Petra Pellegriniho v oblasti zahraničnej politiky. Ako povedala v stredu pre agentúru SITA, víta jeho postoje ku kríze k Sýrii aj ďalšie jasné prouerópske a proatlantické postoje, ktoré prejavil počas návštevy európskych inšitúcií a počas prvých štyroch týždňov novej vlády. "Programové vyhlásenie hovorí úplne jasne. Za najbližších partnerov vláda považuje členské krajiny EÚ a spojencov v NATO,“ pripomenula. Podľa Cséfalvayovej to potvrdilo aj vyhlásenie troch najvyšších ústavných činiteľov, v ktorom sa píše, že treba „dbať o jasnú a zodpovednú komunikáciu proeurópskej a proatlantickej orientácie Slovenskej republiky a spoločne prijatých rozhodnutí v rámci Európskej únie a NATO“. "V čase, keď Ruská federácia vedie hybridnú vojnu proti Západu, nie je miesto na nejakú sentimentalitu a ústretovosť voči tejto krajine. Práve naopak, treba denno-denne ukazovať, že pohár trpezlivosti už pretiekol. Programové vyhlásenie vlády Rusko nespomína. Je to síce dôležitý hráč vo svetovej politike a treba ho brať na vedomie, ale nemôžeme z neho robiť strategického a už vôbec nie hodnotového partnera, ako to robia niektorí politici," vyhlásila. Predseda SNS Andrej Danko v stredu povedal, že chce s premiérom hovoriť o Rusku. „Som rád, že sme nevyhostili ruských veľvyslancov. Ťažšie sme však prijímali vyhlásenia premiéra, keď schvaľoval útoky v Sýrii,“ povedal. „Vidím hon na čarodejnice, vidím vyhlásenia svetových lídrov konfrontované so skutočnou pravdou, vidím vojny na Twitteri,“ povedal Danko. Podľa neho SNS ako súčasť vlády je zodpovedná aj za zahraničnú politiku krajiny. "Chceme urobiť všetko pre to, aby sme politikou prispievali k vysvetľovaniu problémov a nie ku konfrontácii," dodal.


Čínsky výrobný sektor pokračoval v júli v poklese

Výrobný sektor Číny pokračoval v poklese už tretí mesiac po sebe.

PEKING. Výrobný sektor Číny pokračoval v poklese aj tento mesiac, už tretí mesiac po sebe. Aktivitu vo výrobnom sektore ovplyvňuje pokračujúca obchodná vojna s USA a spomaľovanie dopytu vo svete. Tempo poklesu sa však čiastočne zmiernilo. Uviedol to v stredu čínsky štatistický úrad. Index nákupných manažérov pre čínsky výrobný sektor dosiahol v júli 49,7 bodu oproti 49,4 bodu v júni. Prekonal tak očakávania analytikov, ktorí počítali s rastom indexu na 49,6 bodu. Napriek rastu indexu to stále znamená pokles aktivity v sektore, nakoľko rast od poklesu oddeľuje hranica 50 bodov. Najviac vývoj vo výrobnom sektore ovplyvnili exportné objednávky. Tie klesli už 14. mesiac po sebe, tempo poklesu sa však zmiernilo. Príslušný podindex dosiahol v júli 46,9 bodu oproti júnovej hodnote 46,3 bodu. Na druhej strane index pre nevýrobný sektor klesol, aj keď sa zasa stále drží nad 50-bodovou hranicou. To znamená pokračovanie rastu, ale pomalším tempom. Index klesol z júnovej hodnoty 54,2 bodu na 53,7 bodu, čo predstavuje najpomalšie tempo rastu sektora služieb za osem mesiacov. V dôsledku tohto vývoja kompozitný index nákupných manažérov, ktorý zahŕňa výrobný sektor aj sektor služieb, evidoval rast, pričom jeho tempo sa mierne zrýchlilo. Dosiahol 53,1 bodu, zatiaľ čo v júni to bolo 53 bodov.


Dánsko protestuje voči údajnému monitorovaniu Dánov tureckého pôvodu

Dánski občania tureckého pôvodu údajne čelia označovaniu za zradcov, ak kritizujú tureckú vládu.

KODAŇ. Dánske ministerstvo zahraničných vecí si v pondelok predvolalo predstaviteľa tureckej ambasády v Kodani. Súvisí to s informáciami, ktoré v nedeľňajšom vydaní priniesli noviny Berlingske. Podľa nich čelia dánski občania tureckého pôvodu označovaniu za zradcov, ak kritizujú súčasnú vládu krajiny polmesiaca. Iní Dáni podobného pôvodu sú zasa medzi osobami hlásenými tureckým orgánom za vyjadrenia na verejnosti. Dánsky rezort diplomacie v tejto súvislosti dal najavo, že poskytovanie informácií o prejavoch politického charakteru dánskych občanov úradom iných štátov je podľa platnej legislatívy tejto krajiny trestné. Turecký diplomat v tejto súvislosti ubezpečil, že kritikov vlády v Ankare v žiadnom prípade neregistrujú a že horúca telefonická linka, ktorú zriadili, je určená výhradne na informácie upozorňujúce na možné podozrenia z teroristických aktivít. Iba pred týždňom dánsky premiér Lars Lokke Rasmussen navrhol svojmu tureckému kolegovi Binalimu Yildirimovi odložiť návštevu Kodane, ktorá bola naplánovaná na pondelok. Dôvodom bolo napätie medzi Tureckom a Holandskom po tom, ako krajina tulipánov z iniciatívy premiéra Marka Rutteho zabránila dvom tureckým ministrom vystúpiť pred krajanmi v Rotterdame a Ankara následne obvinila holandskú vládu z "nacizmu a fašizmu". Dánsky premiér v tejto súvislosti zdôraznil, že jeho krajina "so znepokojením sleduje" vývoj situácie v Turecku, kde sa demokratické princípy ocitli pod silným tlakom vlády po vlaňajšom nevydarenom vojenskom puči z 15. júla. Návšteva tureckého premiéra v Kodani by mohla byť podľa Rasmussena vnímaná ako prejav "zmierlivejšieho" postoja Dánska voči politickej situácii v Turecku, "čo ani zďaleka neplatí", poznamenal.


Advokátska komora má nové priestory na vzdelávanie koncipientov

Komora tvrdí, že vzdelávanie budúcich právnikov a advokátov je je jednou z jej nosných tém.

BRATISLAVA. Slovenská advokátska komora (SAK) môže využívať nové priestory, ktoré sú primárne určené na vzdelávanie koncipientov a na ďalšie vzdelávacie aktivity komory určené advokátom. Priestory, nachádzajúce sa v blízkosti sídla komory v Bratislave na Kolárskej ulici, v utorok slávnostne otvorili minister spravodlivosti Gábor Gál (Most-Híd) a predseda SAK Tomáš Borec. "Téma vzdelávania budúcich právnikov a advokátov je jednou z nosných tém SAK," pripomenul šéf komory advokátov. Vzdelávacie priestory chce preto SAK využiť i na semináre organizované v rámci cyklického vzdelávania advokátskych koncipientov. Novootvorené priestory sú v dlhodobom prenájme a prešli rekonštrukciou, aby vyhovovali požiadavkám SAK a účelu ich použitia. Okrem veľkej prednáškovej miestnosti pre 120 osôb, ktorú možno predeliť na dve samostatné prednáškové miestnosti, sa tu nachádzajú kancelárie vzdelávacieho oddelenia komory.


INZERCIA5 dôvodov, prečo by ste mali povedať áno vlastnoručne vyrobenému kalendáru

Kalendáre sú pre mnohých nesmrteľnou klasikou. V súčasnosti však neslúžia len na orientáciu v pracovnom týždni a ich obsah nám nemusí pripomínať „len“ to, kto má meniny. Lákadlom je nepochybne pridaná umelecká hodnota, ktorá dá obyčajnému kalendáru nový rozmer. Vedeli ste, že vlastný kalendár si môžete vyrobiť aj vy? Je to oveľa ľahšie, akoby sa na prvý pohľad mohlo zdať. Kalendárom môžete povedať, kto ste a čo máte radi. Nástenný, či stolový? Vyberte si sami. Pri jeho tvorbe máte úplne voľnú ruku a jeho finálny look, je len na vás a vašom cítení. Na výrobu môžete použiť softvér, ktorý ponúka množstvo variantov a jednoduché ovládanie. A výsledok bude vaším výtvorom od A po Z. Neviete, čo dať svojim blízkym na Vianoce? Prečo nesiahnete po kalendári, ktorý bude vaším dielom. Môže obsahovať čokoľvek od vašich spoločných fotografií z najrôznejších osláv, či dovoleniek. Starým rodičom môžete darovať kalendár zložený z fotiek vnúčat, svojej polovičke zase z fotiek, ktoré sú obrazom vášho vzťahu. Áno, aj kalendár zo svadobných fotografií je výborný nápad. Kalendár je výbornou formou prezentácie nielen pre jednotlivcov, ale tiež pre firmy, kultúrne inštitúcie, reštaurácie, či obchody. Je to výnimočný predajný artikel, ktorý o vašej firme povie, kto ste a čo ponúkate. Nenásilná forma každého zákazníka poteší, najmä ak zapojíte fantáziu. Prezentujte svoju prácu s menším nákladom, ale štýlovo. Diáre, kalendáre a plánovače vám pomôžu orientovať sa v tom, čo vás čaká (a neminie) vo vlastnom štýle. Plánovanie nadchádzajúceho dňa, či týždňa sa môže stať momentom, kedy sa na 100% sústredíte na jednu vec a okolitý svet jednoducho vypnite. Papierové kalendáre sú o vzťahu ku krásne a osobitosti. Komu? Konkrétne deťom. Kúpte si CEWE kalendár do 31. 12. 2017 a podporíte kúpu diagnostického prístroja pre detské kardiocentrum v Bratislave. CEWE venuje z každého kalendára 50 centov. Táto ich dobročinnosť nie je žiadnou novinkou. Minulý rok sa im takouto formou podarilo venovať kardiocentru dva EKG prístroje. Tento rok môžete pomôcť aj vy. Loading
 ...


Mier prostredníctvom sily alebo základ Trumpovej diplomacie

Na prvom mieste jeho zahraničnej politiky je porážka Islamského štátu.

WASHINGTON. Nový americký prezident Donald Trump v piatok krátko po svojej inaugurácii zverejnil svoje vízie týkajúce sa kľúčových oblastí politiky svojej administratívy. Príslušné dokumenty boli sprístupnené na webovej stránke Bieleho domu. "Trumpova administratíva je odhodlaná viesť zahraničnú politiku zameranú na americké záujmy a na americkú národnú bezpečnosť," píše sa v časti venovanej zahraničnej politike. Základným princípom Trumpovej diplomacie bude heslo "Mier prostredníctvom sily". Jeho dodržiavanie by malo priniesť pokojnejší svet, v ktorom bude menej konfliktov a viac spoločných záujmov. Hlavnou prioritou Trumpovho ministerstva zahraničných vecí bude porážka Islamského štátu a ďalších islamistických teroristických skupín. S týmto cieľom budú USA v prípade potreby presadzovať "agresívne spoločné a koaličné vojenské operácie". Spojené štáty budú tiež pracovať so zahraničnými partnermi na tom, aby znemožnili financovanie teroristických skupín a zintenzívnili výmenu spravodajských informácií. Zapoja sa tiež do kybernetickej vojny, aby narušili a eliminovali nepriateľskú propagandu a nábor bojovníkov. Prezident Trump je tiež odhodlaný znovuvybudovať americkú armádu a zvrátiť dlhoročný trend jej zmenšovania. "Dominantné postavenie našej armády sa nesmie spochybňovať," píše sa v dokumente. Dôležitým nástrojom Trumpovej administratívy bude diplomacia. USA si v rámci nového zahraničnopolitického prístupu nebudú v zahraničí vyrábať nepriateľov, ale hľadať skôr priateľov a spojencov.


PO STOPÁCH DÁVNEJ BRATISLAVY S HISTORIKOM VLADIMÍROM TOMČÍKOMŽelezná opona padla, ostnaté drôty nezmizli

Pamätník na Devíne s názvom Brána slobody je mementom. Pripomína tých, ktorých život sa násilne skončil pri pokuse odísť z údajného tábora mieru a pokroku.

Vladimír Tomčík, historik, združenie Devínska brána Termín železná opona použil Winston Churchill v slávnom fultonskom prejave, ale skutočným autorom výroku je Joseph Goebels. Tak či tak, dodnes je symbolom rozdeleného sveta. Ostnatý drôt vynašiel roku 1874 istý americký farmár a pôvodne mal slúžiť na ochranu dobytka. Keď Ján Smrek písal zbierku Cválajúce dni, nemohol tušiť, ako sa tieto slová budú hodiť na udalosti novembra roku 1989. Vo štvrtok 16. novembra (deň pred Prahou) bez represívneho zásahu manifestovali bratislavskí študenti a ani nie o mesiac (cez oficiálne ešte stále uzatvorené hranice) prešlo 150 000 ľudí slobodne do rakúskeho Hainburgu, aby si z druhej strany Dunaja pozreli staroslávny Devín. Deň nato 11. decembra začalo 60 vojakov útvaru pohraničnej stráže, ktorí ešte pred nedávnom mali povinnosť strieľať a zadržať narušiteľov hraníc, odstraňovať „ženijno-technické zátarasy“ v hraničnom pásme. Teda pletivo, ostnaté drôty i betónové stĺpiky v úseku dlhom vyše 30 kilometrov medzi Rusovcami a Devínskou Novou Vsou. Ploty boli dva až štyri, okrem ostnatého drôtu ich dopĺňala elektronická signalizácia, strážne veže, oceľové či betónové zátarasy a pôvodne aj elektrický prúd s napätím 2000 až 6000 voltov, a mínové polia. Postavenie plotov z ostnatého drôtu na hranici sa oficiálne zdôvodňovalo „potrebou ochrany tábora socializmu“, ale pre ľudí za ním bol symbolom neslobody a rabstva. Keď si ľudia odkladali kúsky ostnatého drôtu z Devína, ani v tých najčernejších úvahách nepredpokladali, že po zbúraní symbolu neslobody – Berlínskeho múra - sa budú stavať nové ploty a sú dnes v 40 štátoch. Je to renesancia železnej opony? Betónové zábrany oddeľujú Izrael od západného brehu Jordánu, ostnatým drôtom je stále rozdelený Kórejský polostrov, Cyprus aj Kašmír. Uzbekistan sa takto oddelil od troch susedov, 700-kilometrový plot mal byť aj na hranici medzi Keňou a Somálskom, ale financie vystačili len na 30 kilometrov. Plot medzi Ukrajinou a Ruskom má mať temer dve tisícky kilometrov, Trumpov projekt na hranici s Mexikom má merať 3145 kilometrov. Moderný plot postavilo Maďarsko, štvormetrový betónový múr je vo francúzskom Calais, šesť metrov vysoký chráni španielske enklávy v Afrike a smutnou raritou je Castrov pôvodne kaktusový plot na hranici s Guantánamom, ktoré neskôr kubánska i americká strana „obohatili“ nášľapnými mínami. Pamätník na Devíne s názvom Brána slobody je mementom a pripomenutím si tých, ktorých život skončil pri pokuse prekonať „zariadenia na ochranu hraníc“. Suchá štatistika: 45 ľudí bolo zastrelených, 98 zabil elektrický prúd, 11 sa utopilo, 10 zahynuli po kolízii s lietadlom či pri autohavárii, 16 pred dolapením volilo spáchalo samovraždu, dvoch zabila mína a jedného roztrhal služobný pes.


Americké clá na oceľ by znížili slovenské HDP kvôli automobilkám

Opatrenie malo byť zamerané proti Číne, no tá už skôr obrátila tovarové toky inam, uviedol ekonóm Peter Baláž.

BRATISLAVA. USA nateraz pozastavili platnosť 25-percentného cla na oceľ pre EÚ, no pokiaľ by takto zaťažili európske autá, slovenskú ekonomiku to ovplyvní veľmi negatívne. To aj napriek tomu, že Spojené štáty nepatria k našim najväčším obchodným partnerom. V diskusnej relácii na Tablet.TV to vyhlásil Peter Baláž z Ekonomickej univerzity v Bratislave. "Samotná oceľ a jej vývoz do USA nie je pre slovenskú ekonomiku hrozbou, aj keby sa zvýšili clá. Pokiaľ sa však započítajú autá vyrobené na Slovensku, ktoré sa vyvážajú pod nemeckou vlajkou, tak by americké clá znížili slovenské HDP o 0,7 percenta," zdôraznil Baláž. Hoci USA uvaľujú clá, globálna obchodná vojna podľa Baláža napokon nehrozí. "Bol by to zbytočný konflikt bez víťaza. Najsilnejšie ekonomiky musia rokovať, aby sa odstraňovali prekážky obchodu a vytvoril sa priestor, aby sa lepšie využívali domáce komparatívne výhody," povedal Baláž. Americké clá na dovoz ocele a hliníka vstúpili do platnosti v piatok 23. marca, pričom na oceľ uvalili USA 25-percentné clo a na hliník clo na úrovni 10 percent. Baláž tvrdí, že sa míňajú účinkom. "Kanada a Mexiko dodávajú vyše štvrtiny ocele, no na nich sa clá nemôžu uplatniť, lebo sú spolu s USA v Severoamerickej zóne voľného obchodu (NAFTA). V prípade EÚ sa účinnosť dočasne pozastavila. To sa týka aj ďalších 9 krajín, ako je Južná Kórea a Japonsko, čo sú významní americkí spojenci. Opatrenie malo byť zamerané proti Číne, no tá už skôr obrátila tovarové toky inam," vysvetlil Baláž. Čína, ktorá je najväčším producentom ocele na svete, vyviezla minulý rok 75,43 milióna ton produktov z ocele. Čínske ministerstvo obchodu v pondelok (26.3.) uviedlo, že Peking je ochotný posilniť komunikáciu a koordináciu s EÚ s cieľom riešiť problém, ktorý vznikol zavedením dovozných ciel zo strany USA. Zároveň dodalo, že ochranárske opatrenia situáciu len zhoršia.


Rusko bude v Soči koncom januára hostiť mierové rozhovory o Sýrii

ASTANA. Rusko, Turecko a Irán sa dohodli, že mierové rozhovory o Sýrii sa uskutočnia koncom januára v ruskom čiernomorskom meste Soči. Po stretnutí predstaviteľov zmienených strán v Astane to v piatok oznámili kazašské diplomatické zdroje, ktoré cituje agentúra AP. Takzvaný kongres pre národný dialóg sa uskutoční 29.-30. januára 2018. Predchádzajúce pokusy o zvolanie kongresu prekazili nezhody ohľadom možných účastníkov, najmä Kurdov, voči ktorým protestovalo Turecko. Podľa ruských diplomatických zdrojov zoznam účastníkov ešte nie je hotový. Na zasadnutí v Astane sa zároveň rozhodlo o vytvorení pracovnej skupiny, ktorá sa bude zaoberať výmenou väzňov a tiel osôb zabitých počas konfliktu. Dospelo sa tiež ku konsenzu ohľadom vyčistenia sýrskeho územia od pozemných mín. V kazašskej metropole sa hovorilo aj o deeskalačných zónach - najmä v provincii Idlib. Moskva prízvukovala, že sýrsky kongres nie je alternatívou k vnútrosýrskym rozhovorom v Ženeve, ale jeho zámerom je tento proces uľahčiť, dopĺňa agentúra TASS. Osobitný vyslanec OSN pre Sýriu Staffan de Mistura sa vo štvrtok stretol s ruskými predstaviteľmi na rozhovoroch o tom, ako oživiť mierový proces po ďalšom bezvýslednom kole rokovaní vo švajčiarskej Ženeve z tohto mesiaca. De Mistura vo vyhlásení po stretnutiach uviedol, že z najnovšieho kola ženevských rozhovorov o Sýrii je sklamaný, a preto požiadal o pomoc Moskvu. Diplomat OSN podľa svojich slov ruskému ministrovi zahraničných vecí Sergejovi Lavrovovi a ministrovi obrany Sergejovi Šojguovi povedal, že počíta s podporou každého, aby "zabezpečil, že nasledujúce stretnutie (o Sýrii) bude lepšie".


Odsúdili ho za korupciu, Berlusconiho exminister si odsedí štyri roky

Alter Matteoli musí navyše uhradiť pokutu 9,5 milióna eur.

BENÁTKY. Na štyri roky za mreže poslal vo štvrtok súd v Benátkach niekdajšieho člena vlády premiéra Silvia Berlusconiho, exministra dopravy a infraštruktúry Altera Matteoliho. Politik, ktorý sa dopustil korupcie v súvislosti s kontroverzne vnímaným projektom hrádze chrániacej Benátky, musí navyše uhradiť pokutu 9,5 milióna eur. Bývalého prvého muža radnice v Benátkach Giorgia Orsoniho, ktorý čelil žalobe z ilegálneho financovania politickej strany, súd naopak oslobodil. Orsoniho zadržali v súvislosti so škandálom okolo hrádze pred troma rokmi, keď bol ešte vo funkcii starostu. Ako ukázalo vyšetrovanie, na zahraničné bankové účty previedli zainteresovaní celkove okolo 20 miliónov eur spreneverených peňazí. Z odhalenej "čiernej pokladnice", ktorá sa plnila platbami z falšovaných faktúr a úplatkami, sa financovali politické strany. Na výstavbe hrádze dlhej 20 km, s ktorou sa začalo v roku 2003, sa podieľalo okolo 50 firiem. S ukončením výstavby celého hrádzového systému v okolí Benátok sa ráta po júni 2018.


Majiteľ Telegramu Durov podporí hnutie digitálneho odporu

Pavel Durov začne vyplácať bitcoinové granty administrátorom služieb VPN a proxy serverov.

MOSKVA. V snahe o ochranu slobôd v oblasti digitálnych technológií a pokroku v tejto oblasti začal majiteľ ruskej messengerovej aplikácie Telegram Pavel Durov vyplácať bitcoinové granty administrátorom služieb VPN a proxy serverov. Na svojom konte na sociálnej sieti VKontakte Durov napísal, že v rámci hnutia "digitálneho odporu" počas najbližšieho roka "rád venuje na tento cieľ milióny dolárov zo svojho osobného účtu". Durov súčasne vyzval "všetkých, aby sa pridali - buď vytváraním proxy či VPN serverov alebo ich financovaním". Dodal tiež, že má osobný záujem na tom, aby prístup k aplikácii Telegram mali aj ruskí používatelia. "Aj keď ruský trh nepredstavuje podstatnú časť používateľov služby Telegram, je to pre mňa dôležité z osobných dôvodov," vysvetlil Durov. Poukázal na to, že posledných 24 hodín ukázalo, že ruské dozorné orgány sú "vo svojej vojne s pokrokom pripravené zablokovať milióny IP adries cloud hostingu, pričom neberú ohľad na straty ďalších subjektov". Durov už v utorok avizoval, že Telegram bude používať už nainštalované metódy, ktoré umožňujú obísť zablokovanie prístupov k tejto službe a nevyžadujú od používateľa dodatočné kroky. Poznamenal však, že 100-percentná dostupnosť Telegramu bez VPN nie je zaručená. Durov opäť zdôraznil, že "dôverné údaje" používateľov Telegramu nie sú na predaj a ľudské práva nesmú byť ohrozené kvôli "strachu alebo chamtivosti". Interfax dodal, že Durov nie prvýkrát bráni právo na anonymitu svojich používateľov a slobodu výmeny informácií. Už vlani v septembri vyhlásil, že "Telegram bude brániť slobodu a právo na anonymitu. Nijaké obmedzenia, ku ktorým by krajiny pristúpili, na tom nič nezmenia". Roskomnadzor v pondelok začal blokovať prístup k internetovej aplikácii Telegram. Stalo sa tak na základe rozhodnutia súdu z minulého piatka. Toto rozhodnutie prišlo týždeň po tom, ako Roskomnadzor požiadal justíciu o obmedzenie prístupu k Telegramu. Tomuto vývoju predchádzalo rozhodnutie vedenia spoločnosti Telegram, že ruským štátnym bezpečnostným službám neposkytne šifrovacie kľúče, a tým ani prístup k správam užívateľov Telegramu. Úrady tvrdia, že prístup k týmto šifrovaným materiálom potrebujú pri vyšetrovaní závažných zločinov vrátane teroristických útokov, informovala agentúra AP.


USA zrejme uvalia clá na výrobky z Únie, tvrdí komisárka. Dôvodom sú dotácie pre Airbus

Dotácie mali poskytovať aj USA pre Boeing.

BRUSEL. Spojené štáty pravdepodobne "čoskoro" uvalia dovozné clá na produkty z Európskej únie v súvislosti so sporom za dotácie pre výrobcu lietadiel Airbus. Povedala to v pondelok v Bruseli komisárka EÚ pre obchod Cecilia Malmströmová. Svetová obchodná organizácia (WTO) v týchto dňoch rozhodla, že USA môžu uvaliť clá na výrobky z EÚ za dotácie pre Airbus. Čo sa týka rozsahu škôd, ktoré v dôsledku dotácií americký Boeing utrpel, mala by ich oznámiť v týždni začínajúcom sa 30. septembra. Na základe tejto sumy potom USA budú môcť rozhodnúť o clách na produkty z EÚ. WTO však okrem dotácií Bruselu pre Airbus v minulom období oznámila, že dotácie poskytovali aj USA pre Boeing. Očakáva sa, že v tejto záležitosti bude môcť Brusel prijať opatrenia voči Spojeným štátom začiatkom budúceho roka. Malmströmová v tejto súvislosti dodala, že Brusel navrhol Washingtonu dohodu, čo sa týka dotácií pre letecký priemysel, zdá sa však, že USA nemajú záujem o rokovania. EÚ predložila návrh riešenia ešte v júli. "Bohužiaľ, USA doteraz nedali najavo, že sú ochotné začať rokovať," vyhlásila Malmströmová. Povedala, že uprednostňujú rokovania až po tom, ako pristúpia k uvaleniu ciel, čo "urobia pravdepodobne veľmi skoro". Spojené štáty už vypracovali predbežný zoznam produktov z EÚ, ktorých by sa clá mali týkať. Ide o výrobky v hodnote približne 11 miliárd USD (9,97 miliardy eur), pričom okrem lietadiel tam zaradili aj niektoré syry, olivový olej, citrusové a morské plody. Brusel je pripravený odpovedať vlastnými dovoznými clami, dodala Malmströmová, musí však počkať na obdobné rozhodnutie WTO, aké opatrenia môže prijať voči Washingtonu za dotácie pre Boeing. Rozhodnutie sa očakáva koncom tohto, prípadne začiatkom budúceho roka. EÚ medzitým pripravila vlastný zoznam amerických produktov, na ktoré uvalí clá. Ich hodnota dosahuje približne 20 miliárd USD, pričom k nim patria lietadlá, chemické produkty, ako aj potraviny.


Ozbrojenci v Keni zaútočili na študentov v dodávke, zabili dve zamestnankyne

MOMBASA. Dve zamestnankyne Technickej univerzity v Mombase prišli o život a niekoľko študentov utrpelo zranenia, keď v kenskom okrese Kwale spustili ozbrojenci útok na vozidlá prevážajúce študentov do priestorov školy. Polícia uviedla, že identita ozbrojencov nie je známa. Podľa jedného z policajtov sa skupina približne desiatich ozbrojených mužov vynorila z buša a začala strieľať na dodávku. V nej zabili dve zamestnankyne univerzity a zranili vodiča a dvoch policajtov. Jedna svedkyňa uviedla pre agentúru Reuters, že spolu s ďalšími študentmi unikli z vozidla a videli niekoľko krvácajúcich študentov. Reuters pripomína, že somálska militantná islamistická skupina aš-Šabáb často podniká útoky pri kensko-somálskych hraniciach a pri kenskom pobreží. V roku 2015 zaútočila na univerzitu v kenskom meste Garissa a zabila 148 študentov.


Na thajskú expremiérku vydali zatykač, vynesenie rozsudku odložili

Jinglak Šinavatrová je obžalovaná zo spôsobenia škody pri výkone verejnej moci.

BANGKOK. Najvyšší súd v thajskej metropole Bangkok v piatok odložil o mesiac vynesenie rozsudku nad bývalou premiérkou Jinglak Šinavatrovou obžalovanou zo spôsobenia škody pri výkone verejnej moci po tom, čo sa zo zdravotných dôvodov nedostavila na pojednávanie. Súd zároveň vydal príkaz na Šinavatrovej zatknutie. Šinavatrovej hrozí až desať rokov väzenia a doživotný zákaz výkonu verejnej funkcie. Informovala o tom spravodajská televízia BBC. Šinavatrová bola obžalovaná zo spôsobenia vysokej finančnej straty nedbalosťou pri rozhodovaní o štátnych dotáciách pre pestovateľov ryže. Uvedeného prečinu sa mala bývalá premiérka dopustiť počas pôsobenia svojej vlády v rokoch 2011-2014, ktorú ukončil vojenský prevrat. Šéf terajšej vládnucej junty Prajut Čan-o-Ča vlani vyhlásil, že strata v dôsledku sporného programu dotácií dosiahla približne 286 miliárd bahtov (7,32 miliardy eur). Podporovatelia expremiérky sú presvedčení, že za stíhaním stoja protivníci jej brata, telekomunikačného magnáta Thaksina Šinavatru, ktorý bol takisto premiérom, až kým ho v roku 2006 nezosadila armáda po obvineniach z korupcie a urážania thajskej monarchie. Šinavatrovú prišli v piatok pred budovu najvyššieho súdu v Bangkoku podporiť stovky jej priaznivcov, ktorých strážilo približne 4000 príslušníkov thajských bezpečnostných síl.


Putin vinšoval Trumpovi o pragmatickej spolupráci. Ozval sa aj Asadovi

Vzťahy medzi Moskvou a Washingtonom sa zhoršili najviac od studenej vojny po anexii Krymu Ruskom.

MOSKVA. Konštruktívny dialóg medzi Ruskom a Spojenými štátmi je nevyhnutný pre stabilitu vo svete. Myslí si to ruský prezident Vladimir Putin, ktorý sa takto vyjadril v novoročnom telegrame adresovanom americkému prezidentovi Donaldovi Trumpovi. Putin podľa Kremľa v pozdrave zdôraznil, že Rusko by mohlo s USA rozvíjať "pragmatickú spoluprácu" s dlhodobou perspektívou, ktorej základom by bola "rovnosť a vzájomný rešpekt". Ruský prezident tiež poznamenal, že "rozvoj konštruktívneho rusko-amerického dialógu je obzvlášť dôležitý pre posilnenie strategickej stability vo svete i pre "hľadanie optimálnych odpovedí na globálne výzvy a hrozby". Vzťahy medzi Moskvou a Washingtonom sa zhoršili najviac od studenej vojny po anexii Krymu Ruskom v roku 2014 a po obvineniach zo zasahovania do amerických prezidentských volieb v roku 2016. Obe krajiny prijímali po celý rok rôzne odvetné opatrenia od obmedzení počtu diplomatov na veľvyslanectve a konzulátoch až po schvaľovanie legislatívy zacielenej na štátom vlastnené médiá. Rusko bude naďalej podporovať sýrsku vládu v obrane jednoty krajiny. Povedal to v novoročnom blahoželaní to sýrskemu prezidentovi Assadovi Putin. Putin tento mesiac nariadil postupné stiahnutie ruských síl zo Sýrie, kde vojensky podporujú Asadov režim v občianskej vojne a v boji proti teroristom z organizácie Islamský štát (IS). "Putin potvrdil, že Rusko bude aj naďalej poskytovať všetku pomoc Sýrskej republike v ochrane štátnej suverenity, jednoty a územnej celistvosti, aj v procese politického urovnania a v obnove národného hospodárstva," uviedol Kremeľ. Putin vyjadril nádej, že v budúcom roku budú pokračovať zmeny k lepšiemu.


Platobná morálka sa na Slovensku vlani zlepšila

Celkovo sa na Slovensku faktúry v komerčnom segmente v minulom roku uhrádzali za 18 dní.

BRATISLAVA. V rámci platobnej disciplíny si na Slovensku medzi firemnými zákazníkmi výrazne polepšili klienti v oblasti služieb. Za minulý rok priemerne uhrádzali faktúry po lehote splatnosti počas 17 dní, čo je v porovnaní s predchádzajúcim rokom o desať dní menej. Vyplýva to z reprezentatívnej EOS štúdie European Payment Practices za rok 2016. V segmente obchodu sa vlani platilo priemerne 19 dní po uplynutí termínu splatnosti faktúr, rok predtým to bolo 21 dní. Priemysel zaznamenal rovnako 19 dní za rok 2016 v porovnaní s 22 dňami v predchádzajúcom roku. Celkovo sa vlani na Slovensku faktúry uhrádzali v komerčnom segmente B2B (Business to Business) priemerne za 18 dní, pričom v roku 2015 to bolo 23 dní. „Takýto posun v platobnej disciplíne klientov platiacich za poskytnuté služby môže rozprúdiť vzájomné obchodovanie, zlepšiť cash flow a finančnú kondíciu slovenských firiem. Celkovo za Slovensko nastalo zlepšenie v skrátení počtu dní potrebných na úhradu faktúr po lehote splatnosti, čo hodnotím pozitívne,“ uviedol konateľ spoločnosti EOS KSI Slovensko venujúcej sa manažmentu pohľadávok Michal Šoltes, Reprezentatívna štúdia tiež zisťovala, aké sú dôvody meškajúcich platieb na Slovensku a aj v ostatných európskych krajinách. Medzi hlavné dôvody zlej platobnej disciplíny u Slovákov patrili najmä dočasné problémy s cash-flow. Ako dôvod platobnej neschopnosti to uviedlo 49 % komerčných klientov, ďalej to boli výpadky platieb u vlastných klientov (39 % respondentov), využívanie dodávateľských úverov (38 %), stav vlastných zákaziek (23 %), či platobná neschopnosť (21 %). Reprezentatívna EOS štúdia European Payment Practices bola zostavená na základe odpovedí 3 000 respondentov v 14 európskych krajinách. Respondenti odpovedali na otázky týkajúce sa ich platobných zvyklostí, ekonomického vývoja v daných krajinách, a tiež na otázky týkajúce sa rizika a riadenia pohľadávok vo všeobecnosti.


Identifikovali telo Kórejčanky nájdené tridsať kilometrov od Budapešti

Pátranie po nezvestných z potopenej maďarskej vyhliadkovej lode Hableány pokračuje.

BUDAPEŠŤ. Polícia v nedeľu oznámila, že sa podarilo identifikovať telo Kórejčanky, ktoré našli približne 30 kilometrov južne od Budapešti pri Százhalombatte. Podľa spravodajského servera Infostart.hu medzinárodný tím záchranárov pátra ešte po siedmich Juhokórejčanoch a maďarskom kapitánovi potopenej lode. Plavidlo, ktoré leží po zrážke s výletnou loďou Viking Sygin na dne Dunaja pri budapeštianskom Margitnom moste, sa na hladinu pomocou žeriavu Clark Ádám dostane najskôr v utorok, povedal v sobotu popoludní v Budapešti šéf komunikačného odboru protiteroristickej jednotky TEK Nándor Jasenszky. Do pátrania po nezvestných vo vode nasadili aj špeciálne vycvičených psov z Nemecka, ktorí dokážu hľadať utopené osoby. Psov podľa jeho slov ponúklo nemecké veľvyslanectvo v Budapešti. K zrážke vyhliadkovej a výletnej lode došlo 29. mája krátko po 21.00 h pod Margitiným mostom. Vyhliadková loď s 33 juhokórejskými turistami a dvojčlennou posádkou sa následne v priebehu siedmich sekúnd potopila. Bezprostredne po zrážke sa z vôd Dunaja podarilo zachrániť sedem ľudí.


Gajdoš chce kampaňou zvýšiť popularitu práce profesionálneho vojaka

BRATISLAVA. Ministerstvo obrany (MO) SR spúšťa marketingovo-komunikačnú kampaň na podporu regrutácie. Jej cieľom je zvýšiť záujem o prácu profesionálneho vojaka. Tvárami kampane budú vojaci aj deti Informoval o tom šéf rezortu Peter Gajdoš (SNS) na pondelkovej tlačovej konferencii. "Hlavným cieľom tejto kampane je eliminovať pokles záujmu o povolanie profesionálneho vojaka a rovnako tak aj zastaviť alebo pozastaviť odchodovosť skúsených profesionálnych vojakov, do ktorých výcviku a vzdelávania sme investovali nemalé finančné prostriedky a ich vedomosti sú nenahraditeľným prínosom na zvýšenie kvality Ozbrojených síl (OS) SR," povedal Gajdoš. Heslom kampane je "Hrdinov nerobia reči, ale skutky... Pridajte sa k nám". Minister je presvedčený o tom, že každý profesionálny vojak či vojačka je hrdinom, pretože sú garantmi bezpečnosti Slovenska. Rovnako aj o tom, že práve OS SR sú inštitúciou, ktorá umožní mladým ľuďom stať sa hrdinom. Podtext kampane "Máš rád Slovensko? Dokáž to!" podľa neho reaguje na vlastenectvo. Tvárami kampane budú samotní vojaci, ale aj deti. Gajdoš si myslí, že práve pre deti sú vojaci a hrdinovia často veľkou inšpiráciou. Doplnil, že ide aj o prepojenie so sloganom OS SR - mladé a moderné. Rezort chce v rámci kampane spolupracovať so strednými školami a úradmi práce. Prostredníctvom regrutačných centier chce osloviť fitnes centrá a plavárne, kde chce letáky umiestniť. "Práve ľudia so vzťahom k športu sú našou cieľovou skupinou," ozrejmil minister. V tejto súvislosti doplnil, že ministerstvo pracuje aj na obnove svojej internetovej stránky. Argumentuje tým, že jej grafika už niekoľko rokov nebola obnovená a treba ísť s dobou. Kampaň chce viesť aj na sociálnych sieťach. Počas podujatí rezortu a regrutačných skupín plánuje rezort púšťať prezentačné videá. Prostredníctvom nich chce verejnosti predstaviť aj niektoré menej známe pozície v armáde, ktoré podľa šéfa rezortu dokážu zaujať. Medzi nimi spomenul napríklad potápačov, psovodov či sokoliarov v rámci štruktúry biologickej ochrany vojenských letísk. Ako ozrejmila hovorkyňa rezortu Danka Capáková, videá sú výsledkom práce interného zamestnanca komunikačného odboru rezortu. Minister doplnil, že aj takto chceli ušetriť financie. Zdôraznil, že v tomto prípade ide o záležitosť rezortu obrany, a to aj vzhľadom na kritiku nenaplnenosti pozícií OS SR. Chýbajúci vojaci sú podľa jeho slov najžiadanejší v oblastiach ako inžinierska a letecká služba, vojenské zdravotníctvo a komunikačné a informačné systémy. Minister zopakoval, že rezort pripravuje zmeny na zlepšenie podmienok práce vojakov. Spomenul napríklad zvyšovanie ich platov. Zdôraznil, že v zmysle platných požiadaviek musia najskôr vytvoriť organizačnú štruktúru, potom zabezpečiť techniku a následne prijímať profesionálnych vojakov. Informoval tiež o tom, že od pondelka až do 10. júna prijíma rezort prihlášky záujemcov o dobrovoľnú vojenskú službu.


Malajzia vyhostila po vražde Kimovho brata severokórejského veľvyslanca

Vláda požadovala od veľvyslanca ospravedlnenie za verejnú kritiku vyšetrovania vraždy Kim Čong-nama.

KUALA LUMPUR. Malajzia v sobotu vyhostila severokórejského veľvyslanca, ktorý kritizoval jej vyšetrovanie vraždy nevlastného brata vodcu KĽDR Kim Čong-nama. Oznámil to malajzijský minister zahraničných vecí Anifah Aman s tým, že severokórejský veľvyslanec musí opustiť krajinu do 48 hodín. Podľa ministrových slov Malajzia už počas týždňa požadovala, aby sa jej veľvyslanec ospravedlnia za svoju verejnú kritiku vyšetrovania vraždy Kima na letisku v Kuala Lumpure dňa 13. februára. Keďže sa veľvyslanec neospravedlnil a nezdá sa, že by to mal v úmysle, Malajzia sa rozhodla ho vyhostiť, informovala tlačová agentúra AP. "Malajzia bude ostro reagovať na akékoľvek urážky na svoju adresu alebo akýkoľvek pokus o poškodenie svojej povesti," dodal Anifah. Americkí a juhokórejskí predstavitelia tvrdia, že nevlastného brata vodcu Severnej Kórey, ktorú si dovolil kritizovať, zabili severokórejskí agenti.


DOBRÉ RÁNODobré ráno: Zamestnancov hľadajú aj na online bazároch. Zn.: súrne

Ako firmy hľadajú nových ľudí na pracovné miesta.

Na videoportáloch, sociálnych sieťach či na diskusných fórach donedávna hľadali pracovné sily rôzne podozrivé firmy. Dnes to však neplatí a keďže bežné kanály už nestačia, firmy skúšajú, čo sa dá. O probléme s nedostatkom ľudí sa Peter Tkačenko rozpráva s Michaelou Štalmachovou. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Slovensko v Pjongčangu získalo prvú olympijskú medailu. V stíhacích pretekoch biatlonistiek na desať kilometrov ju získala Anastasia Kuzminová, ktorá dobehla na druhom mieste. Andrea Nahlesová sa dnes stane novou predsedníčkou nemeckej SPD. Funkciu prevezme po Martinovi Schulzovi, ktorý stranu priviedol k najhoršiemu výsledku v nemeckých povojnových dejinách. Schulz sa chcel pôvodne stať ministrom zahraničných vecí vo štvrtej vláde Angely Merkelovej, no ani táto funkcia sa mu neušla. Úrad podpredsedu vlády SR pre investície a informatizáciu Petra Pellegriniho sa chystá skontrolovať, ako fungujú procesy čerpania eurofondov v jednotlivých rezortoch. Pomáhať mu pri tom má odbor prevencie korupcie Úradu vlády SR. Celkový obrat Slovenského trhu s knihami minulý rok dosiahol sto miliónov eur. Nadpolovičnú väčšinu tvoril obrat v kamenných kníhkupectvách, no predaj cez internet ďalej rastie. Pre porovnanie, obrat slovenských kín je približne 30 miliónov eur a obrat IKEA 500 miliónov. Pre Android: RSS | SoundCloud | Stitcher | Pocket Casts | TuneIn Ak máte iPhone (presmeruje vás do aplikácie): Apple podcasty  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


Pre požiar na letisku v Toronte zrušili lety do USA

TORONTO. V dôsledku požiaru na Pearsonovom medzinárodnom letisku v Toronte zrušili všetky nočné lety do USA, ktoré mali odlietať z Terminálu 1. Požiar vypukol v termináli v nedeľu večer a areál následne evakuovali. Oheň sa podarilo za krátko uhasiť. Záchranári regiónu Peel informovali, že jednu ženu vzali do nemocnice a ďalšiu ošetrili na mieste.Letisko už na Twitteri oznámilo, že prevádzka v termináli funguje normálne s výnimkou odletov do USA, ktoré môžu ešte stále meškať.Príčina požiaru zatiaľ nie je známa.


Nezamestnanosť v Česku sa znížila

Český úrad práce v závere decembra evidoval viac ako 381-tisíc uchádzačov o zamestnanie.

PRAHA. Sezónne upravená miera nezamestnanosti v Českej republike vo vekovej skupine 15 až 64 rokov sa v decembri v porovnaní s rovnakým mesiacom predchádzajúceho roka znížila o 0,9 percentuálneho bodu na úroveň 3,6 percenta. Informoval o tom v utorok na svojej internetovej stránke český štatistický úrad. Sezónne upravená miera nezamestnanosti mužov bola v decembri v Česku na úrovni 3,1 percenta a nezamestnanosť žien bola vo výške 4,2 percenta. Český úrad práce v závere decembra evidoval celkovo 381 373 uchádzačov o zamestnanie. V porovnaní s rovnakým mesiacom roku 2015 to bolo o 71 745 menej. Zároveň išlo o najnižší decembrový počet nezamestnaných v krajine od roku 2008, kedy český úrad práce v závere roka evidoval 352 250 ľudí bez zamestnania. V poslednom mesiaci vlaňajška v Česku medziročne o 29 951 stúpol počet voľných pracovných miest. Zamestnávatelia prostredníctvom úradu práce ponúkali 132 496 pracovných pozícií. Zamestnanosť v ČR vo vekovej skupine 15 až 64 rokov sa v decembri 2016 po očistení od sezónnych vplyvov podľa údajov českého štatistického úradu medziročne zvýšila o 2,1 percentuálneho bodu a dosiahla úroveň 72,9 percenta. Sezónne očistená zamestnanosť mužov bola na úrovni 80 percent a zamestnanosť žien bola 65,6 percenta. Zamestnanosť českej mládeže vo veku 15 až 29 rokov bola v decembri na úrovni 48,1 percenta.


Gombitová: Jej hlasu sa smiali, ale milovali ju všetci

Chcela byť ako Janis Joplin,  bola špongiou, čo všetko nasáva a mení na zlato. Gombitka , najobľúbenejšia slovenská speváčka, oslavuje 60. narodeniny.

Jej hlas bol taký iný, až sa jej niektorí smiali. „No práve tým si zaručila, že bude originál, nie nejaká napodobenina. Keď počujete jej spev, hneď viete, že je to ona, s nikým si ju nemôžete pomýliť. Čo viac si môže umelec želať?“ spomínal pred rokmi na jednu dávnu súťaž v Jihlave známy hlasový pedagóg František Tugendlieb. Kto bolo to dievča, ktoré tak znechutilo jihlavské publikum, až ju nakoniec všetci milovali? V septembri bude oslavovať nielen životné jubileum, ale istým spôsobom aj štyri desaťročia od chvíle, čo vymenila život na dedine pri Stropkove za šoubiznis. Veľmi rýchlo sa z nej stala víťazka Lýry, majiteľka Bronzového aj Strieborného slávika, víťazka intervíznej súťaže v Sopotách a majiteľka značky, ktorá nie je ničím viac, no ani menej ako menom, s ktorým prišla na svet: Marika Gombitová. Jána Lehotského, kapelníka skupiny Modus, na ňu upozornil Marián Bednár, s ktorým spolu hrávali a boli na rovnakej vlne. „Bednár mal ženu z Košíc, zavolal ma pozrieť sa na jednu speváčku. Bola plesová sezóna, Gombitová hrala vtedy s orchestrom Júliusa Olajoša. Spolupracoval som predtým aj s inými speváčkami, ale ona mala celkom iný prejav,“ opisuje Lehotský. Vyskúšal si ju a začal pre ňu skladať pesničky. Prvé koncerty mali v Dome lodníkov v Bratislave. „Stala sa ďalším členom kapely Modus, nebola len speváčkou, ale hrala aj na bongá, neskôr vedľa mňa aj na syntetizátore.“ Lehotský pripomína, že bola nenapodobiteľná aj pohybovo, jej dynamický tanec z nej išiel prirodzene. Výrazný vplyv na jej kariéru mal aj textár Kamil Peteraj. „Všimol som si, že bola mimoriadne muzikálna, s hlasom pracovala, ako pracuje huslista s tónom huslí. Mala vynikajúci rytmus, bolo jasné, že na sebe pracuje, chodila aj na hodiny spevu, to u popových speváčok nebývalo obvyklé.  Korepetovali sme s ňou takmer každú pesničku,“ spomína. Marika sa videla v Janis Joplin. „V tých časoch bolo módou, aby speváčky spievali čo najvyššie. Jej piesne sú veľmi náročné na interpretáciu. Aj po nej to niektoré skúšajú spievať, ale nejde im to,“ dodáva Peteraj. „Nehrá sa na žiadnu intelektuálku, nebola speváčka pre snobov, ale pre publikum všetkých vrstiev. Nebola naivná, skôr realistická,“ mieni. Opisuje, ako skúšal, čo za témy unesie. „Zvládla nakoniec všetko až po pieseň Koloseum. Bola ako špongia. Pesničky ňou silno prechádzali, vedela sa im oddať,“ opisuje. Podľa Peteraja na nej bolo vidno, že sa vymodelovala spievaním v kostole. „Hlasy, ktoré sa vyvíjali v kostoloch, majú v sebe aj duchovnejší rozmer, to bolo cítiť napríklad aj u spevákov skupiny Genesis,“ podotýka. Špecifický Marikin prejav bol však niekedy aj terčom paródií. Medzi rockermi, ktorí chodili popíjať do Veľkých františkánov v Bratislave, sa výnimočnej obľube tešila jej skladba Muž Nula, ktorú sparodovali na Mušuľu, či skladba Správne dievča s neopakovateľne naťahovanými koncami slov. Marika Gombitová bola vždy bola krásne oblečená, volila si šaty vhodne k obsahu pesničky.  Podľa Mekyho Žbirku bola vždy o krok vpredu v profesionalite. „Vedela, že keď ideme na Lýru, musíme sa aj nejako obliecť. Keď spievala Vyznanie, bola celá v bielom. My sme nerozmýšľali, v čom budeme spievať,“ smeje sa. V tomto vraj často „s chlapcami“ v kapele bojovala. Jej krása bola iná, než mávajú modelky, ale jej fotky boli jedna lepšia ako druhá. Fotograf Tibor Borský ju fotil medzi prvými, jeho snímky sa objavili aj na obálke albumu Dievča do dažďa. „Vždy sa perfektne pripravila, bola ústretová, úplne normálna,“ hovorí Borský. Milovala ju aj obrazovka, na tvári sa vždy premietalo to, čo spieva, často mávala zatvorené oči. „Nikdy neodišla len s jedným potleskom. Mala veľmi silnú auru, na pódiu sa rozsvietila, v zákulisí by ste ju však nenašli, bola nenápadná, hovorila slabučkým hlasom, volali sme ju preto Šumienka,“ smeje sa Peteraj. Paradoxne, jediný dištanc od námestníka televízie dostala za svoj povestný afroúčes. Nakoniec však trval len päť mesiacov a aj počas nich mohla vystupovať v Prahe.   Česi ju prijímali od začiatku. Karel Gott ju pozval do programu, hneď ako vyhrala Lýru. „Dnes sa často zabúda, že v roku 1980 triumfovala aj na súťaži Intervízie v poľských Sopotách, a to bol polmiliardový trh,“ upresňuje Peteraj. Už hneď jej prvý sólový album lámal rekordy. Predala z neho dvadsaťkrát viac ako iné kolegyne, niekoľkonásobne viac ako všetky speváčky dovedna. „Nedá sa to vysvetliť len tým, že v socializme nebola iná konkurencia, lebo ľudia si dokázali zohnať zo zahraničia už všeličo,“ pripomína textár. Debut naspievala od deviatej do tretej popoludní, doslovne na jeden šup. „Nútil som ju, aby spievala naspamäť, aby si predstavovala text,“ spomína Peteraj. Producenti neboli v tom čase síce až takí globalizovaní, ale vábenie slávy existovalo už vtedy. Marika však hviezdne maniere nestihla nabrať, nemohla si ich dovoliť ani v kapele, kde s ňou hrali ostrieľaní muzikanti. „Prišla medzi nás ako jediné dievča, nevedeli sme, čo prežíva, logicky mi to však vychádza, že to pre ňu muselo byť ťažké, podmienky boli neprofesionálne. Na turné po Slovensku v autách, ktoré chodili šesťdesiatkou, ste museli mať nejakú mieru otužilosti,“ hovorí Miro Žbirka. „Ťažko nájsť kultúrny dom, kde sme nehrali,“ podotýka. Žbirka pripomína, že vždy mala zmysel pre humor, čo sa na niektorých nahrávkach dalo aj počuť. Niekedy si ju doberali, že je z takej dediny, kde ani čísla domov nemajú. Každú koncertnú šnúru však začínali na východe. „Keď štartujete turné, nemáte pesničky ešte zabehané, tam sme si viac trúfali, cítili sme sa ako doma, mali sme tam fanúšikov a kamaráti nám vliali sebavedomie,“ opisuje Meky. Na Mariku vraj nikdy nežiarlil. „Speváčky, to je iná kategória. V kapele robíte všetko pre to, aby fungovala. Je to ako futbalové mužstvo, jeden dá gól a tešia sa všetci.“ „Mala dobré povahové rysy, nikdy sa nenechala uniesť slávou, možno aj preto, že je veriaca. Vždy bola skromná. Bývala po privátoch, žila skromne, vyhýbala sa aj pokušeniam politiky, nikdy nespievala na festivale politickej piesne v Sokolove, v tomto bola čistá,“ spomína Peteraj. Jej kariéra dostala obrovskú ranu práve v čase, keď bola na vrchole. Na jeseň 30. novembra sa vracala s kamarátkou z brnianskeho koncertu Modusu. Ich auto Renault 5 vo fujavici prešlo na druhú stranu cesty, preletelo do poľa, kde sa obrátilo na strechu. Mala zlomené nielen rebrá, ale, žiaľ, aj poškodenú chrbticu. Tesne po havárii neboli prognózy jej zdravotného stavu dobré. „Málokto by sa v takej situácii nedostal do stavu ‚ponorky‘. Jej úspechom je, že sa dokázala vrátiť, hoci isté témy museli vypadnúť z jej života aj z jej pesničiek,“ opisuje Peteraj. Svoj osud podľa neho vedela zvládnuť a pretaviť do pesničiek bez toho, aby poslucháčom pripomínala, čo jej je. „Musela prekonať zápas s ľútosťou, prinútiť publikum, aby ju bralo ako regulárnu speváčku. Bežný spevák si môže dovoliť urobiť nejakú chybu, u nej nie je také jednoduché niečo opraviť. Marika má status veľkej speváčky, preto sa akákoľvek stagnácia považuje za prepad. Nie je také jednoduché si ho rozvíjať novými pesničkami, ale Marika na všetko išla  inštinktívne celkom správne. Čo má a čo nemá robiť,“ myslí si  Peteraj. Gombitová stále dokáže rozplakať aj veľkých profesionálov. Producent Martin Sarvaš si najviac spomína na to, ako si prišla v  marci roku 1997 v divadle Nová scéna počas takzvaných slovenských Grammy, ktoré organizoval Zväz autorov a intepretov, osobne prevziať Grand Prix ZAI za celoživotný prínos pre populárnu hudbu.  „Vtedy sa v podstate po prvý raz po revolúcii objavila na verejnosti. Mal na tom veľkú zásluhu jej vtedajší manažér a celoživotný podporovateľ Dodo Šuhajda,“ hovorí Sarvaš, ktorý bol v tom čase predsedom rady ZAI, ale aj šéfredaktorom zábavy a hudby v Slovenskej televízii. Spomína, ako sa do poslednej chvíle nevedelo, ako to dopadne. Nakoniec to vyšlo. „Vyvrcholenie programu bolo o to emotívnejšie, že ho moderoval Meky Žbirka, ktorý sa v tejto úlohe predstavil prvýkrát. Stáli sme za oponou s Ilonou Csákovou a ona sa ma opýtala: „Ty pláčeš?“ A bola to pravda,“ priznáva Sarvaš. Marika, ako jej mnohí familiárne hovoria, má neskutočne vytrvalé publikum aj po rokoch mimo scény. Pre mnohých sa jej pesničky spájajú s rôznymi osobnými udalosťami. Dodnes si pamätajú, čo sa spievalo, keď maturovali, a čo vtedy, keď mali svadbu. „Jej vryp je hlboký,“ konštatuje Peteraj. „O málokom môžem povedať s takou istotou, že je anjel. Marika je krehká, ale zároveň výnimočná osobnosť. Cítiť to z jej pesničiek, ale aj z jej pohľadu a prístupu k ľuďom a hudbe,“ hovorí pre SME aj česká speváčka Lucie Bílá. Veľakrát sa už šepkalo, že teraz už naozaj niečo chystá, že komponuje, že znova nabrala dych. No až v týchto dňoch je to pravda. Narodeninový koncert na štadióne Ondreja Nepelu v Bratislave je načasovaný na 12. október a avizuje sa aj kniha o jej živote, ktorú pripravuje. Ešte predtým však vystúpi na koncertoch s Mirom Žbirkom. „To, že prijala pozvanie na turné, sa odvíja od pohody v súkromnom svete. Toto jej želám najviac zo všetkého, to ostatné príde,“ hovorí Meky. Pochádza z Turian nad Ondavou, kde jej otec 55 rokov hrával na organe a bratia muzicírovali na svadbách Marika Gombitová opustila rodné hniezdo už veľmi dávno. Pochádza z dedinky Turany nad Ondavou v okrese Stropkov, pri vodnej nádrži Domaša. Práve obyvatelia tejto dedinky počuli prvý raz jej spev v miestnom kostolnom zbore. V okresnom meste začala chodiť do ľudovej školy umenia, v trinástich ju do svojej stropkovskej kapely postavili k mikrofónu jej bratia Ján a Michal. Mimochodom, chvíľku bol v Stropkove jej spoluhráčom aj neskorší minister Pavol Prokopovič. A počas stredoškolských štúdií si s ňou zahral aj Rudolf Košč, otec prvej slovenskej Superstar. „Bola to len epizóda. Mariku považujem za fantastické dievča,“ zaspomínal si. Po strednej škole putovala už ako „hotová“ speváčka skupiny Profily do Bratislavy a väzby s východom a rodnou obcou sa pomaly trhali. „Marika bola zlaté dievča. Vyrastala tu, chodila do školy, potom išla na strednú. Spievala po dedine. Viem, že tu bola na pohrebe, keď jej zomrela mama alebo otec, ale inak sem nechodí. Myslím, že ani nie je veľmi v kontakte s tunajšou rodinou,“ dozvedeli sme sa pred pár rokmi od miestnych. Veľa príbuzných sme nestretli. Jedným z mála bol bratranec Jozef Čarný, ktorého mama bola sestrou otca Mariky Gombitovej. „Jej otec spieval v kostole a 55 rokov hrával na organe. Bol to najlepší spevák po Gottovi, mal taký silný hlas. V Turanoch ako starosta zosobášil možno sto párov. Celý život spieval,“ prezradil o „ujcovi“ Michalovi Gombitovi, ktorý mu kedysi podaroval harmoniku. „Marikini bratia hrávali na svadbách, boli jednou z najlepších tunajších hudieb. Na jednej svadbe v Kolačkove pri Starej Ľubovni hrali v jednom kuse dva dni, nechceli ich pustiť,“ doplnil. S Marikou sa stretával sporadicky, keď mala jedenásť, bola mu aj na svadbe. Spomína na ňu výlučne v dobrom. Tento text ste mohli čítať vďaka tomu, že platíte za obsah. Vážime si to.


Wimbledonský (super)zázrak trvá

Pätnásťročná Američanka Cori Gauffová bola už jednou nohou doma. Teraz je oboma v osemfinále.

BRATISLAVA. Hráte tretie kolo Wimbledonu. Vediete 6:3 a 5:2. Za stavu 5:3 idete podávať na víťazstvo s vedomím, že počas celého zápasu ste nedali súperke možnosť brejkbalu. Máte dva mečbaly. Už sa vidíte v grandslamovom osemfinále. Prvom v kariére. A zrazu tma. Hoci ste dovtedy do bodky plnili herný plán a všetko išlo ako po masle, zrazu máte ťažšiu ruku, nohy a najmä obrovský chaos v hlave. Ruka zneistie, namiesto aktivity volíte pasivitu. Pokazíte pár ľahkých loptičiek, bystrá súperka si to všimne a začne hrať odvážnejšie. Zrazu všetko vychádza jej a nie vám. Otáznik v hlave rastie. Stratili ste náskok i výhodu. Hernú i psychologickú. Dôkazom je nepochopiteľné zastavenie výmeny v tajbrejku za stavu 6:6, lebo ste si mysleli, že loptička z rakety súperky skončila v aute. Jastrabie oko dokáže, že ste sa mýlili. A vy len krútite hlavou. Aj preto musíte namiesto veselej pozápasovej tlačovky absolvovať ešte tretí set. Takticky zvolíte ošetrenie lekárom. Snažíte sa zastaviť lavínu negativity. Neviete, že už je neskoro. Iba to tušíte. Diváci si už mysleli, že zápas sa rýchlo skončí. Ale dali ste im možnosť ožiť a podporiť lepšiacu sa súperku, ktorú si počas tohto týždňa zamiloval každý. Hoci ešte v pondelok ráno väčšina z nich ani netušila, že existuje. Možno niečo podobné sa odohrávalo v hlave slovinskej tenistky Polony Hercogovej v piatkovom poslednom zápase na centrálnom dvorci. Ani dva mečbaly jej nestačili, aby zdolala nečakanú súperku. Tá má len pätnásť rokov, je juniorskou šampiónkou, do kvalifikácie dostala voľnú kartu a vyhrala ju bez straty setu. Tak ako aj prvé dve kolá v hlavnej súťaži Wimbledonu. A nezdolala len také kadejaké hráčky. V 1. kole päťnásobnú wimbledonskú šampiónku a svoj idol z detstva Venus Williamsovú, ktorej treba prejaviť obdiv za to, že v 39 rokoch je ochotná naháňať sa po dvorci s oveľa, naozaj oveľa mladšími hráčkami. A v 2. kole si poradila s hráčkou, ktorá miluje trávu. A teda aj Wimbledon. Veď Magdaléna Rybáriková sa stala pred dvoma rokmi prvou Slovenkou, ktorá sa v All England Clube dostala medzi najlepšiu štvorku. Lenže na nový objav tenisového sveta jej podanie a nepredvídateľný slajzovaný bekhend nestačili. A tak sa dostala až na centrálny dvorec. Vcelku nečakane. Veď ten patrí zväčša najväčším hviezdam. No v piatok večer predvádzala na posvätnej londýnskej tráve svoje umenie 313. hráčka sveta proti svetovej šesťdesiatke. Ale od organizátorov, ktorí pri nasadzovaní ignorujú svetový rebríček, sa dá čakať čokoľvek. A urobili dobre. Priebeh zápasu im dal rozhodne za pravdu. Veď diváci v rozhodujúcom treťom sete výskali ako kedysi na koncerte Beatles a híkali ako v kine pri hororoch Alfreda Hitchcocka. Hercogová, ktorej telo zdobí niekoľko tetovaní, je unavená. Psychicky aj fyzicky. Fyzioterapeutka sa zdržuje v blízkosti jej stoličky. Pri pauzách si ľaduje stehná. Možno aj preto pôsobí na dvorci trošku zamrznuto. Uvoľní sa až vtedy, keď prehráva 1:4. Zrazu si spomenie na hru, ktorú predvádzala počas väčšiny prvého a druhého setu. Razom je vyrovnané. Na tribúnach to vrie, rovnako ako v žilách americkej tínedžerky s dlhými farebnými gélovými nechtami. Jej mama je v hráčskej lóži tesne pred infarktom. Dýcha pomaly a zhlboka. Lenže príde dvanásta hra. Podáva Hercogová. V predchádzajúcich desiatkach minút dominovali dlhé výmeny a súboj slajzovaných bekhendov. Od Američanky často aj forhendov. Zrazu diváci zahučia. Stav je 30:40, čo znamená, že nový miláčik tenisového Londýna má prvý mečbal. Nasleduje ďalšia z množstva dlhých výmien, na ktorej konci je pokus slovinskej tenistky o lob. Lenže ten mieri až za základnú čiaru, čo spúšťa lavínu emócií šťastnej tínedžerky. Skáče ako na trampolíne, dáva zabudnúť na únavu, ktorú jej spôsobil takmer trojhodinový zápas. Endorfíny prebíjajú všetko. Pohľad na rodičov v lóži dáva jasnú odpoveď na otázku, po kom asi zdedila vášeň. Ľudia v hľadisku tlieskajú postojačky. Vášnivo burácajú aj fanúšikovia na Henman Hille, tradičnom mieste pre tých, ktorí sa nedostali na veľké dvorce, a tak pozerajú zápasy na veľkoplošnej obrazovke. Mladučká tenistka úctivo podá súperke ruku, rýchlo sa oblečie a kráča preč z kurtu, na ktorom dosiahla ďalšiu métu v kratučkej kariére. Kým Hercogová pochopiteľne prefrčí okolo lovcov autogramov, víťazka trpezlivo podpisuje loptičky, bulletiny, vstupenky, šiltovky, fotí sa s nadšenými fanúšikmi. Vyhovie každej žiadosti. Po asi najdlhšej autogramiáde v živote zľahka zamáva tribúnam. O pár sekúnd už poskytuje prvý pozápasový rozhovor. Tínedžerský vek nezaprie. Slovník ju prezradí. Z víťazstva nie je nadšená, ale supernadšená. Divákom nie je vďačná za podporu. Je im supervďačná. Až dvadsaťdeväť rokov sa do wimbledonského osemfinále nedostala taká mladá tenistka. Naposledy v roku 1990 Jennifer Capriatiová. Mala vtedy štrnásť rokov. O rok neskôr, už ako hráčka top 10, hrala v semifinále. Či ju Cori Gauffová napodobní, nie je isté. Jasné je však už to, že je zázrakom tohtoročného Wimbledonu. Prepáčte, superzázrakom.